Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-5-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΒ΄ συνεδριάσεώς του, της Τετάρτης 25 Μαΐου 2016 σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση Πολιτιστικών Κέντρων και άλλες διατάξεις».]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, έχω την τιμή να σας ανακοινώσω το δελτίο επίκαιρων ερωτήσεων της Παρασκευής 27 Μαΐου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 896/23-5-2016 επίκαιρη ερώτηση του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του ελέγχου των δικαιολογητικών των συμμετεχόντων στο διαγωνισμό για την πρόσληψη Πυροσβεστών Πενταετούς Θητείας. 2. Η με αριθμό 901/24-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με τα προβλήματα στην έκδοση βίζας για Ρώσους τουρίστες. 3. Η με αριθμό 902/24-5-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στις καλλιέργειες από τις βροχοπτώσεις στη Θεσσαλία. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 897/23-5-2016 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με τις προθέσεις του Υπουργείου για την επαναφορά του Επιστημονικού Πάρκου Πατρών υπό την κηδεμονία του Ιδρύματος Τεχνολογίας και Έρευνας. 2. Η με αριθμό 891/23-5-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Επικρατείας, σχετικά με την «προνομιακή προβολή συγκεκριμένων Βουλευτών και δημοσιογράφων από τα ιδιωτικά και κρατικά κανάλια». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής (Εύης) Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 892/23-5-2016 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Οικονομικών, σχετικά με την αύξηση των τιμών εκκίνησης για τις δημοπρασίες παραχώρησης παραλιών στην Κω. Κύριε Καματερέ, έχετε τον λόγο για δύο λεπτά.
Κύριε Υπουργέ, στεναχωριέμαι που σας βλέπω πάλι εδώ. Είναι η πρώτη ερώτηση που κάνω σαν Βουλευτής μετά τις εκλογές του Σεπτέμβρη. Ξέρω και εκτιμώ το έργο σας. Χαίρομαι, όμως, που βρισκόμαστε εδώ για να λύσουμε - πιστεύω με τον καλύτερο τρόπο - ένα πρόβλημα που έχει δημιουργηθεί, και αφορά τις τιμές εκκίνησης των δημοπρασιών που θα γίνουν αυτές τις ημέρες. Η προθεσμία για να δώσουν οι δήμοι τις καταστάσεις λήγει στις 31 του μήνα. Δεν έχουμε, δηλαδή, πολλές μέρες. Στην Κω έχουν πολλαπλασιαστεί. Ήδη πέρυσι είχαν διπλασιαστεί. Φέτος σε κάποιες περιπτώσεις - έχει διάφορες κατηγορίες - έχουν πολλαπλασιαστεί. Πρέπει να λάβουμε υπ' όψιν μας ότι στο νησί της Κω το περασμένο καλοκαίρι - ξέρουμε όλοι τις εικόνες - οι παραλίες είχαν γεμίσει από τους πρόσφυγες και τους μετανάστες λόγω του ότι δεν υπήρχε κέντρο υποδοχής τότε. Υπάρχουν ευθύνες, αλλά ας μην ανοίγουμε αυτή την κουβέντα. Όμως η κατάσταση ήταν αυτή. Οι παραλίες δεν λειτουργούσαν γιατί ήταν σε αυτές πρόσφυγες και μετανάστες. Παρ' όλα αυτά, αυτοί που τις είχαν για να τις διαχειριστούν, είναι χρεωμένοι για να πληρώσουν. Και λέω ότι είναι χρεωμένοι, γιατί δεν τις έχουν πληρώσει ακόμα λόγω αυτής της κατάστασης. Γενικότερα τα καταστήματα δεν δούλεψαν, γιατί είχαμε τον Αύγουστο - φανταστείτε - μέχρι οκτώ χιλιάδες, εννέα χιλιάδες πρόσφυγες και μετανάστες στην πόλη της Κω. Έχουμε και πρόσθετα το «all inclusive» το οποίο είναι ένα αρνητικό μοντέλο ανάπτυξης του τουρισμού που έχουμε στην Κω, το οποίο κρατούσε - και λόγω του προσφυγικού - τους τουρίστες μέσα στα ξενοδοχεία και δεν κυκλοφορούσαν. Η ζημιά είναι γενικότερη στα καταστήματα. Όμως αυτήν τη στιγμή μιλάμε για τις παραλίες. Θεωρώ απαράδεκτο να γίνουν αυτές εδώ οι αυξήσεις. Οι αυξήσεις αυτές έγιναν από την Περιφερειακή Διεύθυνση Αιγαίου Διαχείρισης Δημόσιας Περιουσίας. Δεν έγιναν σε άλλες περιοχές. Μάλιστα σε κάποιες έγιναν και μειώσεις. Συνέταξα ένα υπόμνημα στη Γενική Γραμματεία. Η κίνηση που έκανε η Γενική Γραμματεία είναι ότι έστειλε αυτό το υπόμνημα στην Περιφερειακή Διεύθυνση για να το λάβει υπόψη της. Νομίζω ότι αυτό δεν είναι αρκετό. Δεν ξέρω αν έχουν αποτελέσματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελείωσα, κύριε Πρόεδρε. Σας παρακαλώ, κύριε Υπουργέ, επιληφθείτε του ζητήματος. Αν δεν έχουν λάβει υπ' όψιν τους το υπόμνημα, νομίζω ότι πρέπει να επιβληθείτε - έχετε το δικαίωμα - ώστε να μην υφίστανται αυτήν τη μεγάλη αδικία γιατί είναι σε απόγνωση και δεν θα χρησιμοποιήσουν φέτος τις παραλίες.
Κύριε Υπουργέ, έχετε τον λόγο.
Κύριε Πρόεδρε, κύριε Βουλευτά, με την ερώτησή σας αυτή μου δίνετε τη δυνατότητα να πω δυο λόγια για το τι προσπαθούμε να κάνουμε μέσω της αξιοποίησης της δημόσιας περιουσίας σε όλη την Ελλάδα. Σε όλη την Ελλάδα, λοιπόν, είτε αφορά ακίνητα του δημοσίου είτε αφορά παραλίες, είτε αφορά οποιαδήποτε άλλη περιουσία του δημοσίου, προσπαθούμε με τον καλύτερο τρόπο να αξιοποιήσουμε την περιουσία αυτή και να βάλουμε στην άκρη παθογένειες και άλλες καταστάσεις του παρελθόντος που αντί να οδηγήσουν στην αξιοποίηση αυτής της περιουσίας, οδήγησαν κάποιους να γίνουν πιο πλούσιοι. Αυτά τα πράγματα θέλουμε να σταματήσουν να γίνονται. Ως προς αυτό που ρωτήσατε και επειδή είπατε «στεναχωριέμαι», να σας πω να μην στενοχωριέστε, γιατί αυτά που έχετε κάνει για το χώρο της Δωδεκανήσου και με τις πιέσεις που έχετε ασκήσει προς το Υπουργείο και με τις συναντήσεις που έχουμε κάνει και με τις συσκέψεις, είναι πολύ περισσότερα. Βεβαίως, δεν μπορούν να απεικονιστούν πρακτικά ή σε οτιδήποτε άλλο. Όμως είναι υποχρέωσή μου να πω, πως παρά το γεγονός ότι ανήκουμε στον ίδιο πολιτικό χώρο, πολλές φορές έχετε πιέσει πάρα πολύ γι' αυτά τα ζητήματα. Και καλά κάνετε, γιατί εκπροσωπείτε τους συγκεκριμένους πολίτες. Η απάντηση που μας έχει δώσει η αντίστοιχη διεύθυνση - θα την καταθέσω στα Πρακτικά για να ενημερωθεί η Βουλή και να έχετε κι εσείς πλήρη στοιχεία - είναι ότι σε σχέση με τις άλλες περιοχές του Αιγαίου και της Δωδεκανήσου η περιοχή της Κω έχει - κατά την άποψη της υπηρεσίας - σχετικά μικρή ή τέλος πάντων ρεαλιστική αποτίμηση της τιμής που έχει για τις συγκεκριμένες παραλίες. Ο πίνακας που έχω στα χέρια μου λέει ότι στο νησί της Κω η κατώτατη τιμή είναι 15 ευρώ και η ανώτατη 20 ευρώ. Είναι η τιμή ανά τετραγωνικό μέτρο εκεί που νοικιάζονται ομπρέλες και ξαπλώστρες. Η μέση τιμή, λοιπόν, στην Κω είναι 17,5 ευρώ, στη Ρόδο 21,1 ευρώ, στην Κάρπαθο 13,4 ευρώ, στην Κάλυμνο 12,9 ευρώ. Και αναφέρουν το παράδειγμα της Χίου, το οποίο είναι ένα νησί που έχει πιθανά μεγαλύτερη προσφυγική ροή, αλλά μικρότερα έσοδα από τον χώρο του τουρισμού σε σχέση με την Κω, όπου η μέση τιμή είναι 15,8. Αναφέρουν, επίσης, και τα άλλα νησιά. Στη Νάξο είναι 29,6 ευρώ, στην Πάρο 35,8 ευρώ, στη Μύκονο 50 ευρώ. Η άποψη της Υπηρεσίας είναι ότι η τιμή αυτή είναι ρεαλιστική και ανταποκρίνεται στην τουριστική αξία του νησιού, μειωμένη σύμφωνα με τις προσφυγικές ροές. Αυτό για το οποίο μπορώ να σας διαβεβαιώσω εγώ είναι ότι εξετάζουμε ως πολιτική ηγεσία πώς μπορούμε να παρέμβουμε ώστε να δώσουμε μια λύση και να μην επιβαρυνθούν, φυσικά, επιχειρήσεις και περιοχές οι οποίες θέλουν αυτήν την εποχή ενίσχυση και όχι φορολογική επιβάρυνση.
Κύριε συνάδελφε, έχετε τον λόγο.
Κύριε Υπουργέ, μετά από αυτά που μου μεταφέρατε ότι σας είπαν οι Υπηρεσίες, ανησυχώ πάρα πολύ. Σας παρακαλώ, λοιπόν, να επιληφθείτε σοβαρά του ζητήματος, γιατί τα συγκριτικά στοιχεία που έχουν είναι απαράδεκτα. Συγκρίνουν την Ψαρρού της Μυκόνου με την παραλία στην Κω που ήταν οι πρόσφυγες - αν είναι δυνατόν! - και στις περιοχές τις άλλες δεν έγιναν αυξήσεις. Όμως, ακόμα κι αν υποθέσουμε ότι η Κως ήταν πιο κάτω και πρέπει να την αυξήσουμε, να μην το κάνουμε τώρα. Δεν είναι η εποχή για να γίνουν αυτές οι αυξήσεις στην Κω. Σας είπα ότι και πέρυσι διπλασιάστηκαν από πρόπερσι. Σας παρακαλώ πρέπει να παρέμβετε αμέσως. Και με την ευκαιρία αυτή, θα πρέπει να καταλάβουμε, επιτέλους, τη νησιωτικότητα. Σας ευχαριστώ που είπατε ότι «παλεύουμε» κ.λπ.. Είστε από τους λίγους που έχουν καταλάβει τη νησιωτικότητα και είμαστε σε μια κατεύθυνση να προσπαθήσουμε σε κάποια νομοσχέδια να περάσουμε κάποια πράγματα. Όμως, δεν το καταλαβαίνουν όλοι αυτό. Εγώ θα κάνω αναφορά στη δήλωση που έκανε ντόρο χθες, του κ. Καμμένου, που είπε ότι είναι μέχρι και αντισυνταγματικές κάποιες ρυθμίσεις - συγκεκριμένα για το ΦΠΑ - για τα νησιά. Εγώ, παρόλο που διαφωνώ με τον κ. Καμμένο τις περισσότερες φορές και πολύ περισσότερο τότε με την περίπτωση του κ. Μουζάλα, σε αυτήν την περίπτωση συμφωνώ απόλυτα μαζί του. Μπορεί να μην χρησιμοποιούσα τον χαρακτηρισμό «εγκληματικό» για το ότι ψηφίσαμε την κατάργηση του ΦΠΑ στα νησιά, αλλά είναι απαράδεκτο. Ήταν από τα ένα, δύο στοιχεία που υπήρχαν για την αναγνώριση της νησιωτικότητας και αυτό το καταργήσαμε. Ξέρουμε πώς έγινε, ξέρουμε κάτω από ποια πίεση έγινε, ξέρουμε την πίεση των δανειστών και ξέρουμε ότι όποια κυβέρνηση και να ήταν - και οι προηγούμενες κ.λπ. - θα αναγκαζόταν να το καταργήσει. Μάλιστα, εμείς καταφέραμε να γίνει σταδιακά και μέχρι τότε προσπαθούμε να δούμε τι θα γίνει. Να τελειώσω, όμως, με την αντισυνταγματικότητα: Το άρθρο 101 του Συντάγματος αναφέρει σαφώς ότι πρέπει κάθε νομοθέτημα να λαμβάνει υπ΄ όψιν του τι επιπτώσεις θα έχει στα νησιά. Δεν το ξέρουν, κύριε Υπουργέ, ούτε οι Υπουργοί μου φαίνεται αυτό εδώ το άρθρο. Υπάρχει, εν τω μεταξύ, και ο μετέπειτα νόμος που καθορίζει πώς θα περνάνε από τη Βουλή τα νομοσχέδια και πώς θα παίρνουν υπ' όψιν τους τη νησιωτικότητα. Δυστυχώς, έχω διαπιστώσει και μέσα στις επιτροπές κι εδώ στην Ολομέλεια, ότι όταν σηκώνονται νησιώτες Βουλευτές για να προβάλουν αυτά εδώ τα προβλήματα, οι υπόλοιποι συνάδελφοι ειρωνεύονται κιόλας, πολλές φορές, θεωρώντας ότι προσπαθούμε σαν Βουλευτές της περιοχής μας, απευθυνόμενοι στους ψηφοφόρους μας, να κερδίσουμε ψήφους και να έχουμε προνόμια για την περιοχή μας. Κάποια στιγμή πρέπει να καταλάβουμε τι εστί νησιωτικότητα. Εγώ θα ζητήσω από τον Πρόεδρο της Βουλής να κάνουμε και ειδική συνεδρίαση. Δεν είναι τυχαίο ότι θεσπίστηκε αυτό το άρθρο στο Σύνταγμα. Δεν είναι τυχαίο ότι η Ευρωπαϊκή Ένωση έχει οδηγίες, άσχετα αν στην προκειμένη περίπτωση υπήρχε η επιμονή της για την κατάργηση των μειωμένων συντελεστών ΦΠΑ στα νησιά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω με το εξής: Είναι συνταγματικό το να μην έχει παιδεία ο μαθητής από το μικρό νησί, γιατί είναι δύο τρία παιδιά που τελειώνουν το δημοτικό κακήν - κακώς και δεν έχουν πού να πάνε στο γυμνάσιο; Είναι συνταγματικό να πεθαίνει ο άλλος στο μικρό νησί γιατί δεν έχει ούτε γιατρό; Προσέξτε, όχι κέντρο Υγείας δεν έχει, ούτε γιατρό δεν έχει! Είναι συνταγματικό να μην μπορεί να ταξιδέψει, παρά να πρέπει να κάνει μια βδομάδα για να μπορέσει να πάει σε ένα γειτονικό νησί;
Κύριε συνάδελφε…
Τελείωσα, κύριε Πρόεδρε. Σας παρακαλώ.
Όχι, εννοώ ότι επεκταθήκατε πέρα από το αντικείμενο της ερώτησής σας.
Όχι, έχει σχέση. Αυτό εδώ για το οποίο μιλάμε, για τις παραλίες, έχει σχέση με τη νησιωτικότητα και πρέπει να καταλάβετε ότι δεν είναι όλα τα νησιά ίδια. Δεν είναι η Ψαρρού της Μυκόνου ίδια με την παραλία στην Κέφαλο της Κω όπου κάθεται εκεί ο γεράκος ή η γριούλα προσπαθώντας να βγάλει κανένα μεροκάματο από τουρίστες οι οποίοι δεν βγαίνουν από το «all inclusive». Σας παρακαλώ, κύριε Υπουργέ, κάντε άμεση παρέμβαση, γιατί ήδη οι αντιδράσεις είναι μεγάλες και θα είναι πιο μεγάλες - και δικαιολογημένα - κι εγώ θα τις στηρίξω. Σας ευχαριστώ.
Κύριε Υπουργέ, έχετε τον λόγο.
Κύριε Βουλευτά, έχετε απόλυτο δίκιο σε όσα λέτε για τα θέματα της νησιωτικότητας και δεν μπορώ να προσθέσω τίποτε άλλο. Τις προηγούμενες μέρες - δύο ημέρες στην Επιτροπή Οικονομικών Υποθέσεων, αλλά και στην Ολομέλεια - νομίζω ότι κατατέθηκαν όλα τα επιχειρήματα, το πολιτικό αφήγημα που μας οδήγησε στην ψήφιση αυτών των διατάξεων. Και καλό είναι να μην στεκόμαστε μόνο στο περιεχόμενο των διατάξεων, αλλά και στο τι ακολούθησε, διότι όλα αυτά που ακολούθησαν δεν θα είχαν γίνει αν δεν είχαν ψηφιστεί αυτές οι διατάξεις. Και καταλαβαίνουν - νομίζω - όλοι τώρα ότι οι πιέσεις που δέχτηκε η ελληνική Κυβέρνηση ήταν για να ψηφιστούν πολύ χειρότερα μέτρα. Και αυτό το λέω για κάποιους οι οποίοι μας κατηγορούν ακόμα και γι' αυτά που ψηφίστηκαν. Όμως, νομίζω ότι αυτό είναι κάτι που θα μας απασχολήσει στον πολιτικό διάλογο το επόμενο χρονικό διάστημα. Δεν θα λυθεί τώρα. Το περιεχόμενο της ερώτησής σας είναι σαφέστατο. Εγώ είπα τα συνδετικά στοιχεία που μας έδωσε η Υπηρεσία και είπα ότι θα υπάρχει παρέμβαση από την πολιτική ηγεσία του Υπουργείου Οικονομικών για να δούμε με ποιόν τρόπο αυτό το πράγμα θα ορθολογικοποιηθεί. Διότι καταλαβαίνουμε ότι δεν μπορεί στα νησιά, τα οποία μαζί με την Θράκη είναι οι Θερμοπύλες της χώρας σε πολλούς τομείς, να προσθέτουμε προβλήματα αντί να λύνουμε προβλήματα. Δεν έχω να προσθέσω οτιδήποτε άλλο σε θέματα νησιωτικότητας. Αυτό που πρέπει να ξέρετε είναι ότι επεξεργαζόμαστε πάρα πολλές λύσεις για να ενισχύσουμε φορολογικά τα νησιά στα θέματα της φορολογίας όχι με μια λογική προεκλογικών εξαγγελιών, αλλά με μια λογική υλοποίησης των όσων έχουμε πει στη συμφωνία του Ιουλίου, όπου είναι σαφέστατο το τι πρέπει να γίνει για τα θέματα των νησιών. Είναι καταγεγραμμένο και αυτός είναι ο οδηγός που ακολουθεί η Κυβέρνηση. Σε σχέση με το θέμα του ΦΠΑ, νομίζω ότι κανένας σε αυτήν την Αίθουσα δεν υποστήριζε αυτήν την αύξηση. Να θυμίσω, όμως, ότι ήμασταν υποχρεωμένοι σαν Κυβέρνηση να το κάνουμε, διότι είχαμε μπροστά μας τον ν.4336 και τον ν.4334, οι οποίοι ψηφίστηκαν από διακόσιους είκοσι έναν και διακόσιους είκοσι εννέα Βουλευτές αντίστοιχα, νόμοι οι οποίοι μας δέσμευαν για το θέμα του ΦΠΑ στα νησιά. Κάναμε επιλογή να μην επιβαρύνουμε τα νησιά που είναι στα ανατολικά μας σύνορα και τα νησιά τα οποία δέχονται προσφυγικές ροές. Αναγκαστικά επιλέχθηκε η άλλη κατηγορία των νησιών και νομίζω ότι έχει κατατεθεί η σχετική επιχειρηματολογία. Σας ευχαριστώ πολύ.
Ευχαριστούμε και εμείς. Συνεχίζουμε με την δωδέκατη με αριθμό 858/12-5-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με την κατάρρευση της οικονομίας της Δωδεκανήσου. Τώρα αν πω εγώ σχετικά με την κατάρρευση σε σχέση άλλες περιοχές, θα πει ο κ. Καματερός ότι ειρωνεύομαι τη νησιωτικότητα. Κύριε Κρεμαστινέ, έχετε τον λόγο.
Κύριε Πρόεδρε και κύριε Υπουργέ, θα διαφωνήσω με ό,τι είπατε προηγουμένως σχετικά με τον ΦΠΑ και την ψήφισή του, γιατί απλούστατα και στο πρώτο και στο δεύτερο μνημόνιο εμπεριέχεται ρητά η υποχρέωση να δεχθούμε εξίσωση του ΦΠΑ στα νησιά, δηλαδή αύξηση του ΦΠΑ στην ουσία. Και τότε δεν ήρθε ποτέ ο εφαρμοστικός νόμος στη Βουλή. Μάλιστα, εγώ προσωπικά, για εθνικούς λόγους καθαρά, με παρεμβάσεις μου και στον τότε Πρόεδρο της Δημοκρατίας ζητούσα να μην έρθει ο εφαρμοστικός νόμος στη Βουλή. Κατά συνέπεια, αφού ήταν και στο πρώτο και στο δεύτερο μνημόνιο, πώς είναι δυνατόν να το βάλουμε στο τρίτο και να το εφαρμόσουμε κιόλας; Αυτή είναι η πραγματικότητα σχετικά με τον ΦΠΑ. Το θέμα, όμως, δεν είναι μόνο ο ΦΠΑ, είναι και η επιβολή του τέλους διανυκτέρευσης, είναι και η έκπτωση στις τιμές των αλκοολούχων ποτών που κάνουν γενικά τη νησιωτική περιοχή μη ανταγωνιστική σε σχέση με την απέναντι ακτή, την τουρκική ακτή, όπου υπάρχουν και συμφέροντα - αν θέλετε - των κρατών - μελών της Ευρωπαϊκής Ένωσης, διότι υπάρχουν εταιρείες οι οποίες έχουν αυτά τα συγκροτήματα και οι οποίες έχουν κάθε λόγο να συρρικνωθεί ο τουρισμός των νησιών. Και ο συνταγματικός νομοθέτης όταν λέει ότι πρέπει ο κοινός νομοθέτης να λαμβάνει πρόνοια για την ανάπτυξη των νησιών σε κάθε νόμο - και ειδικότερα σε αυτούς τους νόμους - δεν το λέει για να ευνοήσει τους νησιώτες, αλλά για να ευνοήσει την παραμεθόριο. Οι πληθυσμοί αυτοί εάν δεν έχουν βιοποριστικές δυνατότητες ώστε να επιβιώσουν, θα φύγουν από τα νησιά, θα μεταναστεύσουν και θα έχουμε τεράστιο πρόβλημα ακόμα και εθνικό. Δεν μπορεί ο άλλος να κάθεται σε ένα βραχονήσι απάνω και να μην μπορεί να ζήσει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ο κίνδυνος, λοιπόν, της μη εφαρμογής του συνταγματικού νόμου είναι τεράστιος. Και κατά τη γνώμη μου, όπως στο πρώτο και δεύτερο μνημόνιο δεν ήρθε ποτέ εφαρμοστικός νόμος, δεν θα έπρεπε να έρθει και τώρα εφαρμοστικός νόμος, έστω και αν η τρόικα το απαιτούσε. Ήδη το απαιτούσε από το πρώτο μνημόνιο. Κατά συνέπεια, θα πρέπει να τεθεί το εξής θέμα κατά την γνώμη μου, κύριε Υπουργέ: Μπορεί γενικότερα να παραβιάζεται το Σύνταγμα και ουσιαστικά να καταργείται το ελληνικό κράτος, γιατί - αν θέλετε - οι Βρυξέλλες ζητούν να παραβιάζεται, διότι περί αυτού πρόκειται…
Έχετε και δευτερολογία, κύριε Κρεμαστινέ.
Ευχαριστώ, κύριε Πρόεδρε. Έχουμε παραβίαση του Συντάγματος εις βάρος της εθνικής οικονομίας της χώρας. Δεν είναι δηλαδή θέμα τοπικό των Βουλευτών - όπως είπε ο φίλος μου, ο κ. Καματερός - που πάνε για να πάρουν μερικές ψήφους. Δεν είναι αυτό το θέμα. Είναι θέμα ουσιαστικότατο. Βεβαίως, πρέπει να πω ότι ο τελευταίος που έχει την ευθύνη είστε εσείς προσωπικά, που ξέρετε πόσο σας εκτιμώ και σας αγαπώ. Η Κυβέρνηση, όμως, έχει ευθύνη και πρέπει να το δει αυτό το θέμα, όπως το είδαν και οι άλλες κυβερνήσεις στο πρώτο και το δεύτερο μνημόνιο.
Τον λόγο έχει ο Αναπληρωτής Υπουργός Οικονομικών κ. Τρύφων Αλεξιάδης.
Κύριε Πρόεδρε, κύριε Κρεμαστινέ, οι ευθύνες της διακυβέρνησης είναι συλλογικές κι έχω το ποσοστό της ευθύνης μου κι εγώ σαν μέλος της Κυβέρνησης. Όμως, σαφέστατα στο θέμα των επιβαρύνσεων που αναγκαστήκαμε να επιβάλουμε και στην περιοχή της Δωδεκανήσου και στην υπόλοιπη χώρα έχουμε εξηγήσει τον οδικό χάρτη που μας οδήγησε εκεί. Υπάρχουν διαφορετικές πολιτικές εκτιμήσεις. Κάποιοι λένε ότι δεν έπρεπε να έχουμε το α΄ ή το β΄ μέτρο, έπρεπε να έχουμε το γ΄, το δ΄. Κάποιοι άλλοι λένε ότι δεν έπρεπε να έχουμε αυτά τα μέτρα ή κάποιοι άλλοι λένε ότι δεν έπρεπε να έχουμε καθόλου συμφωνία και ο καθένας καταθέτει το πολιτικό του αφήγημα. Επ' αυτού, όμως, νομίζω πως δεν μπορούμε στη διάρκεια μιας επίκαιρης ερώτησης να έχουμε μια αναλυτική συζήτηση. Σε ό,τι αφορά τα συγκεκριμένα που ρωτάτε στην ερώτησή σας, η οποία είχε κατατεθεί πριν το νομοσχέδιο που ψηφίστηκε την Κυριακή στη Βουλή, πραγματικά με τις διατάξεις του νομοσχεδίου καταργείται η έκπτωση 50% στον φόρο κατανάλωσης αλκοόλ στα Δωδεκάνησα, εξαιρείται η αιθυλική αλκοόλη που προορίζεται για την παρασκευή ούζου, τσίπουρου και τσικουδιάς και επιβάλλεται τέλος διανυκτέρευσης στα ξενοδοχεία, όχι μόνο στη Δωδεκάνησο, αλλά παντού, από 1-1-2018. Αυτές είναι οι συγκεκριμένες ρυθμίσεις που έχουν μπει στο νομοσχέδιο μέσα από το πολιτικό σκηνικό, μέσα από το πολιτικό πλαίσιο, το οποίο αναλύθηκε πάρα πολλές φορές τις προηγούμενες ημέρες εδώ. Θα σας καταθέσω έγγραφα και της Διεύθυνσης Εφαρμογής Έμμεσης Φορολογίας και της Διεύθυνσης Ειδικών Φόρων Κατανάλωσης και ΦΠΑ και της Διεύθυνσης Φορολογικής Πολιτικής που σχετίζονται με την ερώτησή σας, για να μην χάσουμε χρόνο και να ενημερωθείτε αναλυτικά. Σε ό,τι αφορά, όμως, τα της εφαρμογής του εφαρμοστικού νόμου για τον ΦΠΑ ή όχι, εμείς θεωρούμε ότι πρέπει η χώρα να είναι συνεπής στη συμφωνία, που έκανε με το ν.4334 και το ν.4336, ακριβώς για να οδηγηθούμε στα επόμενα βήματα, όπως έχουμε οδηγηθεί στα βήματα αυτά. Επ' αυτού, βεβαίως, μπορεί να υπάρχουν διαφορετικές πολιτικές εκτιμήσεις. Εκείνο που θέλω να διαβεβαιώσω κι εσάς, όπως και τον προηγούμενο Βουλευτή, είναι ότι η Κυβέρνηση κάνει ό,τι είναι δυνατόν στο πλαίσιο μέσα στο οποίο κινείται και το επόμενο χρονικό διάστημα ειδικά για τα θέματα των νησιών θα έρθουν συγκεκριμένες ρυθμίσεις, όπως είμαστε υποχρεωμένοι από το ν.4334, όπως είμαστε υποχρεωμένοι από το Σύνταγμα κι όπως είμαστε και υποχρεωμένοι απέναντι στους πολίτες των νησιών. Δεν είναι πολιτική επιλογή μας αυτά που είμαστε αναγκασμένοι να κάνουμε είτε για τα νησιά είτε για την υπόλοιπή Ελλάδα και ειδικά για τα νησιά, ιδιαίτερα τα μικρά, διότι Θερμοπύλες φυλάσσουν εκεί οι άνθρωποι. Είμαστε, όμως, αναγκασμένοι μέσα απ' όλη αυτήν την κατάσταση. Δεν είναι μια πολιτική μας επιλογή, είναι μια πολιτική μας αναγκαιότητα.
Τον λόγο έχει ο ΣΤ΄ Αντιπρόεδρος της Βουλής κ. Δημήτριος Κρεμαστινός.
Το ερώτημα είναι τι ακριβώς θα πράξει η Κυβέρνηση γι' αυτά τα θέματα. Δηλαδή, θα τα αφήσει όπως είναι σήμερα; Θα πει στις Βρυξέλλες ότι το Σύνταγμά μας παραβιάζεται σ' αυτά τα θέματα και κατά συνέπεια πρέπει να επανεξεταστούν; Αυτά είναι τα ερωτήματα. Ειδικότερα, μάλιστα, όταν από τηλεοράσεως είδαμε τον Υπουργό Εθνικής Άμυνας, ο οποίος στηρίζει και συμμετέχει στην Κυβέρνηση, να λέει ότι δεν είναι μόνο αντισυνταγματικό αυτό το πράγμα που έγινε, αλλά και εγκληματικό για τα νησιά. Η λέξη «εγκληματικό» δεν είναι απλή λέξη. Κι εγώ πιστεύω ότι εφόσον σ' αυτήν τη χώρα λειτουργεί ακόμα η δικαιοσύνη, γρήγορα θα ανατραπεί ως αντισυνταγματική αυτή η διάταξη, οπότε θα έρθετε στη δύσκολη θέση να την ξαναδιατυπώσετε. Διότι δεν είναι δυνατόν να υπάρχει το Συμβούλιο Επικρατείας και να μην δει το αυτονόητο. Αυτές οι περιοχές, οι νησιωτικές περιοχές, συνεισφέρουν από τις πρώτες στην αύξηση, αν θέλετε, του εισοδήματος της χώρας, εννοώ αυτά που εισπράττουν τα δικά σας ταμεία. Αν, λοιπόν, δεν είναι ανταγωνιστικές, θα πέσει - αν θέλετε - και το επίπεδο των εισπράξεων που έχετε. Άρα, δεν είναι τόσο απλό το θέμα. Και δεν πρέπει να το βλέπετε - όχι εσείς προσωπικά, η Κυβέρνηση εννοώ - σαν θέμα επαρχιακό, τοπικό, νησιωτικό, βουλευτικό, όπως θέλετε πείτε το. Είναι θέμα εθνικό. Βεβαίως, εγώ θα περίμενα - επαναλαμβάνω εκπροσωπείτε την Κυβέρνηση, αλλά ο κύριος πολιτικός μοχλός είναι άλλος - να σχολιάσετε αυτό το πράγμα. Είναι, πράγματι, εγκληματική αυτή η απόφαση; Έτσι είπε ο Υπουργός Εθνικής Άμυνας, ο οποίος εψήφισε όχι μόνο τον νόμο, αλλά και τη συνταγματικότητά του. Διότι εδώ ετέθη στη Βουλή θέμα αντισυνταγματικότητος, ηγέρθηκαν οι Βουλευτές. Αφού ήταν, λοιπόν, εγκληματικό και αφού ήταν και αντισυνταγματικό μέρος του νομοσχεδίου - διότι περί αυτού μιλάμε, μιλάμε για το νομοσχέδιο, δεν μιλάμε για την τάδε διάταξη - πώς είναι δυνατόν να λέμε στην τηλεόραση αυτά τα πράγματα και το βράδυ να κάνουμε άλλα πράγματα στη Βουλή; Nομίζω πως πρέπει να δώσει μια απάντηση η Κυβέρνηση σε αυτό.
Κύριε Υπουργέ, έχετε τον λόγο.
Θα συμφωνήσω μαζί σας στο θέμα του αυτονόητου που είπατε για το εθνικό θέμα. Σε αυτά δεν έχω να προσθέσω τίποτε άλλο, παρά τη σύμφωνη γνώμη μου. Σίγουρα είναι και στη δική μας πρώτη προτεραιότητα και γενικότερα στη Βουλή το πώς πρέπει να αντιμετωπίσουμε τα θέματα της νησιωτικότητας, ειδικά τα προβλήματα που αντιμετωπίζουν τα μικρά νησιά. Σαφέστατα δεν μπορώ να σχολιάσω δηλώσεις άλλων Υπουργών και μάλιστα μέσα στη Βουλή. Αυτά είναι θέματα σε επίπεδο Κυβέρνησης και ο καθένας έχει την ευθύνη γι' αυτό που λέει. Η Κυβέρνηση, μέσα από μια συγκεκριμένη επιχειρηματολογία και μέσα από ένα συγκεκριμένο πολιτικό σκεπτικό, κατέθεσε αυτό το νομοσχέδιο και ψηφιστήκαν αυτά τα μέτρα. Έχουμε εξηγήσει - και ο ίδιος ο Πρωθυπουργός και οι Υπουργοί και εγώ - το πώς οδηγηθήκαμε εδώ και το αν είχαμε άλλη επιλογή. Σε ό,τι αφορά, όμως, τα μέτρα αποκατάστασης των νησιών, είπα και πριν ότι εξετάζουμε στο Υπουργείο Οικονομικών συγκεκριμένα μέτρα αποκατάστασης των προβλημάτων που έχουν τα νησιά από τις φορολογικές αυτές ρυθμίσεις. Δεν είμαστε αυτή τη στιγμή σε θέση, για ευνόητους λόγους, να τα εμφανίσουμε αυτά. Το επόμενο χρονικό διάστημα, όμως, αυτά θα εμφανιστούν, για να δούμε πώς μπορούμε να ελαφρύνουμε τα νησιά, ειδικά τα νησιά της Δωδεκανήσου και τα νησιά που είναι στα ανατολικά μας σύνορα, με αυτά τα θέματα. Τώρα, όσον αφορά τα ζητήματα συνταγματικότητας, κύριε Βουλευτά, δεν μπορώ εγώ να πάρω θέση. Είναι θέμα πλέον των αρμόδιων δικαστηρίων. Σέβομαι όλες τις απόψεις, αλλά εκεί θα κριθούν όλα αυτά τα θέματα.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί τους από το 17ο Δημοτικό Σχολείο Νίκαιας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Περνάμε στη δεύτερη με αριθμό 888/21-5-2016 επίκαιρη ερώτηση του πρώτου κύκλου του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Εσωτερικών και Διοικητικής Ανασυγκρότησης, σχετικά με τις συνθήκες διαβίωσης των προσφύγων - μεταναστών στο Ελληνικό. Κύριε Χατζηδάκη, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, η ερώτηση αυτή παραμένει πάντα επίκαιρη, παρ' ότι έχει αναβληθεί δυο φορές η συζήτησή της, επειδή είχατε άλλες υποχρεώσεις. Δεκαπέντε μέρες μετά είναι το ίδιο και περισσότερο επίκαιρη, διότι το πρόβλημα παραμένει το ίδιο και ακόμα περισσότερο πιεστικό, τόσο για τους πρόσφυγες και μετανάστες που έχουν σωρευθεί στις εγκαταστάσεις του Ελληνικού, όσο και για τους περιοίκους. Είναι ένας καταυλισμός σε έναν αστικό χώρο, χωρίς στοιχειώδεις συνθήκες υγιεινής. Το λέει ένας Βουλευτής της Αντιπολίτευσης; Όχι. Το σημειώνει ο ίδιος ο Ιατρικός Σύλλογος Αθηνών, με ανακοίνωση που εξέδωσε πριν από μερικές μέρες, με αφορμή τον θάνατο δεκαεπτάχρονης. Το σημειώνουν όλοι οι δήμαρχοι της περιοχής, επισημαίνοντας τους κινδύνους που υπάρχουν για τους κατοίκους των γύρω δήμων. Και νομίζω το έχετε παραδεχθεί και είμαι βέβαιος ότι θα το παραδεχθείτε και εσείς. Το ερώτημα είναι τι γίνεται, κύριε Υπουργέ. Διότι, σύμφωνα με διάφορα δημοσιεύματα που έχω εδώ, συμπεριλαμβανομένου δημοσιεύματος της εφημερίδας «ΑΥΓΗ» της 16ης Δεκεμβρίου, είχε γίνει τότε σύσκεψη και είχε υπάρξει διαβεβαίωση από την Κυβέρνηση ότι το όλο θέμα θα λήξει μέσα σε τρεις μήνες, δηλαδή, μέχρι τα μέσα - τέλη Μαρτίου. Είμαστε στα τέλη Μαΐου και το πρόβλημα επιμένει και οξύνεται. Υπάρχουν διακηρύξεις της Κυβέρνησης περί ανθρωπισμού. Δεν θέλω να αμφισβητήσω τον ανθρωπισμό σας. Αλλά νομίζω ότι ο ανθρωπισμός αυτός αρχίζει και εξαφανίζεται στα πράγματα λόγω της κατάστασης, που έχει διαμορφωθεί και η οποία ξεπερνάει κάθε φαντασία. Τα ερωτήματα, λοιπόν, είναι πολύ σαφή. Το ένα είναι: Πώς αποτυπώνετε σήμερα την κατάσταση; Την θεωρείτε ελεγχόμενη; Πόσοι άνθρωποι στοιβάζονται μέσα σε αυτές τις εγκαταστάσεις; Το δεύτερο ερώτημα είναι: Έχετε κάποιο συγκεκριμένο σχέδιο; Υπάρχουν συγκεκριμένα χρονοδιαγράμματα, κύριε Υπουργέ; Πώς θα αντιμετωπίσετε το μείζον αυτό θέμα, το οποίο - νομίζω - δεν αφορά στενά μόνο τους κατοίκους των γύρω περιοχών, αλλά κάθε Έλληνα και κάθε άνθρωπο; Γιατί πράγματι είναι ζήτημα ανθρωπιάς αλλά, βεβαίως, η διαχείρισή του είναι και ζήτημα αποτελεσματικότητας.
Τον λόγο έχει ο κύριος Υπουργός για τρία λεπτά το πολύ.
Κύριε Χατζηδάκη, να σας ευχαριστήσω για την ανοχή σας που έλειψα δύο φορές. Ήμουν στην Ευρώπη, όπως σας είχα ενημερώσει, σε ανειλημμένες υποχρεώσεις. Σέβομαι πάρα πολύ τη Βουλή, ώστε να λείπω χωρίς σοβαρό λόγο. Κατανοώ πλήρως την ερώτησή σας, παρ' ότι είναι γνωστό ότι θα διακρίνω μέσα της και κάποιες «υπερβολές» για αντιπολιτευτικούς λόγους. Θα σας πω ευθύς εξαρχής ότι οι συνθήκες στο Ελληνικό δεν είναι καλές. Δεν είναι ακατάλληλες, αλλά δεν είναι καλές. Δεν είναι αυτές που θα έπρεπε να έχουμε για τους πρόσφυγες και τους μετανάστες και που θα έπρεπε και αυτοί να έχουν. Θα δεχτώ, επίσης, ότι παραβίασα δύο φορές την συμφωνία που είχα κάνει με την «ΕΛΛΗΝΙΚΟ Α.Ε.» σε σχέση με τον χρόνο, που θα παραμείνουν εκεί. Αυτά είναι αντικειμενικά γεγονότα που σωστά επισημαίνετε. Ξεχνάτε να επισημάνετε δύο πράγματα. Το ένα είναι ότι εάν η συμφωνία παραβιάστηκε, είναι γιατί μετά το παράνομο κλείσιμο των συνόρων από τις χώρες του Βίζενγκραντ, ξαφνικά μέσα σε είκοσι μέρες παγιδεύτηκαν πενήντα πέντε χιλιάδες άνθρωποι στη χώρα μας, οι οποίοι έπρεπε κάπου να βρουν καταφύγιο ακριβώς για να μην γυρνάνε στις πλατείες, για να μην έχουμε προβλήματα, που τα ξέρετε και που ασφαλώς συμφωνείτε μαζί μου. Το δεύτερο γεγονός που ξεχνάτε είναι ότι στην Γερμανία, μια χώρα με τέτοιο ισχυρό κρατικό μηχανισμό, με τέτοια εμπειρία σε αυτά τα πράγματα, υπάρχουν ακόμα πρόσφυγες και μετανάστες οι οποίοι διαμένουν σε γήπεδα. Το τρίτο που θέλω να σας θυμίσω είναι ότι η Κυβέρνηση του ΣΥΡΙΖΑ δεν βρήκε ούτε μία θέση φιλοξενίας. Βρήκαμε δυόμισι χιλιάδες θέσεις σε προαναχωρησιακά κέντρα - ήταν πολύ χρήσιμες - αλλά ούτε μία θέση φιλοξενίας. Καταφέραμε μέσα σε δυόμιση μήνες να δημιουργήσουμε σαράντα χιλιάδες πρόχειρες, προσωρινές θέσεις φιλοξενίας. Τελειώνουμε σήμερα με την Ειδομένη, η οποία ήταν μια πληγή για τη χώρα μας και για τους πρόσφυγες. Η άμεση προτεραιότητά μας τώρα είναι το Ελληνικό. Έχετε δίκιο, λοιπόν, ότι το Ελληνικό πρέπει να κλείσει. Είναι η προτεραιότητά μας αυτή τη στιγμή. Δώσαμε προτεραιότητα στην Ειδομένη. Αυτή τη στιγμή ετοιμάζουμε εγκαταστάσεις στην Αθήνα, όπου έχουμε τις γνωστές προσπάθειες δημάρχων να τις στείλουν σε διπλανό δήμο. Θέλω να σας βεβαιώσω, χωρίς να μπορώ να σας πω με σαφήνεια τις μέρες, ότι δεν θα γεμίσει το καλοκαίρι το Ελληνικό. Το Ελληνικό, από σήμερα που τελειώνει η Ειδομένη, αποτελεί την πρώτη μας προτεραιότητα στην Αττική. Θα επιδοθεί στους πρόσφυγες και στους κατοίκους η ισορροπία των δικαιωμάτων που μπορεί να διατηρήσει την τάξη, την ασφάλεια και την ελευθερία και των δύο πλευρών. Για την υγεία δεν έχετε δίκιο. Έχουμε πρόσφατη έκθεση από το Center for Disease Control and Prevention - το αμερικάνικο ΚΕΕΛΠΝΟ, που είναι από τα πιο αυστηρά - όπου μας κάνει αρκετές παρατηρήσεις, αλλά μας αποδίδει εύσημα για την διαχείριση πενήντα πέντε χιλιάδων ανθρώπων χωρίς υγειονομικά προβλήματα. Ο θάνατος της δεκαεπτάχρονης προεκλήθη από χρόνια καρδιακή νόσο - ήταν εδώ πριν ο κ. καθηγητής - που ούτε η ίδια γνώριζε. Υπάρχουν προβλήματα στην καθαριότητα, αλλά τα λύνουμε. Υπάρχουν προβλήματα στη σίτιση, τα λύνουμε. Όμως, πολλές φορές πέφτετε, και εμείς οι ίδιοι πέφτουμε, θύματα παραπληροφόρησης. Θέλω να σας πω ότι υπήρξε ένα δημοσίευμα ότι κάνουν απεργία πείνας στο Ελληνικό και ότι έχουμε επιδημία γαστρεντερίτιδας. Δεν υπήρχε τίποτα τέτοιο. Φωνάξαμε τους δημοσιογράφους, ετοιμαζόταν διαδήλωση γι' αυτό το πράγμα - όχι από τη δική σας την πλευρά, αλλά από το ΚΕΕΡΦΑ - και ήταν μια ψεύτικη ανάρτηση. Νομίζω ότι πρέπει κανείς να ελέγχει καλύτερα τα πράγματα. Όπως, επίσης, η πορνεία της ανήλικης είναι ψευδής. Υπήρξε μια σεξουαλική παρενόχληση, που την ερευνά η αστυνομία. Δεν αποκλείω ποτέ τη μικροεγκληματικότητα σε αυτές τις δομές, αλλά αυτό γίνεται παγκοσμίως. Σημασία έχει αν η αστυνομία φυλάει. Η αστυνομία φυλάει σε εικοσιτετράωρη βάση, είναι πολύ κουρασμένοι οι άνθρωποι, προσπαθούν να κάνουν καλά τη δουλειά τους. Θα μπορούσα να διατυπώσω αυτό ή το άλλο παράπονο, μέσα όμως από ένα μεγάλο ευχαριστώ για τη βοήθεια που παρέχει και τη στήριξη. Η προοπτική είναι αυτή, κύριε Χατζηδάκη, δηλαδή, να τελειώσουμε με το Ελληνικό τώρα που τελειώσαμε με την Ειδομένη. Σας ευχαριστώ.
Τον λόγο έχει ο κ. Χατζηδάκης.
Κύριε Υπουργέ, προσπαθώ πάντα να μην είμαι πολιτικός των υπερβολών. Όσα είπα δεν τα είπα διότι έχω την ψευδαίσθηση ότι με την ερώτηση αυτή θα πέσει η Κυβέρνηση. Αυτά, γιατί πραγματικά ανησυχώ και ως Βουλευτής, αν θέλετε, της περιοχής μεταφέροντας πράγματα, που λέγονται σε εμένα τον ίδιο από δημάρχους και κατοίκους της περιοχής. Έχω εδώ μαζί μου συγκεκριμένα στοιχεία. Έχω επιστολή του ΚΕΕΛΠΝΟ σε όλους τους εμπλεκομένους σχετικά με κινδύνους για την υγεία των προσφύγων και του τοπικού πληθυσμού από 11 Μαρτίου 2016. Έχω μαζί μου επιστολή των δημάρχων της γύρω περιοχής από τις 18 Απριλίου 2016, που εκφράζουν μια πολύ μεγάλη ανησυχία για το πώς εξελίσσεται το πρόβλημα. Έχω ανακοίνωση του Ιατρικού Συλλόγου Αθηνών, των συναδέλφων σας, από τις 20 Απριλίου 2016 με τίτλο: «Κρίσιμα ζητήματα δημόσιας υγείας λόγω ανεπαρκέστατης διαχείρισης των υγειονομικών ζητημάτων». Κυρίως έχω μία επιστολή από τις 7 Απριλίου 2016, της «Ελληνικό Α.Ε.», που υπογράφεται από την κ. Σουλτάνα Σπυροπούλου, Πρόεδρο και διευθύνουσα σύμβουλο της «Ελληνικό Α.Ε.». Η κ. Σουλτάνα Σπυροπούλου δεν έχει τοποθετηθεί από την προηγούμενη Κυβέρνηση, αλλά από τη δική σας Κυβέρνηση. Στην επιστολή της προς τον κ. Κουρουμπλή και σε άλλους Υπουργούς σημειώνει ότι «το τελευταίο διάστημα η κατάσταση στις ανωτέρω παραχωρούμενες εγκαταστάσεις, δηλαδή του Ελληνικού, αλλά και πέριξ αυτών έχει πλέον καταστεί ανεξέλεγκτη και εγκυμονεί σοβαρούς κινδύνους για όλους τους εμπλεκόμενους, δεδομένου ότι στους παραχωρηθέντες χώρους έχουν μεταφερθεί περίπου έξι χιλιάδες πρόσφυγες αριθμός που ξεπερνά κατά πολύ τον αριθμό που είχε δεσμευτεί το Υπουργείο να μεταφέρει, αλλά, κυρίως, ξεπερνά τις αντικειμενικές δυνατότητες φιλοξενίας της εγκατάστασης με αποτέλεσμα να παρατηρούνται ακραίες και ιδιαίτερα επικίνδυνες καταστάσεις». Αυτά τα λέει όχι ο Χατζηδάκης, αλλά η κ. Σπυροπούλου. Επομένως, ας μην προσπαθούμε να αποδραματοποιήσουμε την κατάσταση κανένας μας. Η κατάσταση, όπως φαίνεται απ' όλες τις περιγραφές, είναι δραματική. Το ερώτημα, κύριε Υπουργέ, και εδώ θα ήθελα μία σαφή απάντηση, είναι ποιες θα είναι οι επόμενες κινήσεις; Διότι, εάν το θέμα παραμείνει, καθώς έρχεται καλοκαίρι, τόσοι άνθρωποι στοιβαγμένοι μέσα σε κλειστούς χώρους είναι ολοφάνερο - το ξέρετε καλύτερα από εμένα, λόγω του ότι είστε γιατρός - ότι μπορεί να έχουμε κυριολεκτικά καταστάσεις πέραν πάσης φαντασίας. Ποιο είναι το σχέδιο σας; Διότι στην Ειδομένη το ότι καθυστερήσαμε τόσον καιρό είχε, προφανώς, επιπτώσεις πολλών και διαφορετικών ειδών και στην τοπική οικονομία και στην εικόνα της χώρας και φυσικά και στα θέματα των σιδηροδρόμων. Όλα τα κέρδη της «ΤΡΑΙΝΟΣΕ» χάθηκαν -2,5 εκατομμύρια τον χρόνο είναι τα κέρδη της «ΤΡΑΙΝΟΣΕ» - λόγω του ότι η γραμμή αυτή είχε κλείσει για εβδομήντα περίπου μέρες, ενώ, όπως φάνηκε από παρεμβάσεις της ίδιας της Κυβέρνησης, μπορούσε να ανοίξει. Διότι την ανοίξατε μόνοι σας και μετά αφήσατε και ξαναέκλεισε. Δεν στέκομαι, όμως, στο θέμα της Ειδομένης, διότι θεωρώ ότι το θέμα του Ελληνικού, έτσι όπως εξελίσσεται, είναι ένα πολύ σοβαρότερο θέμα και θέλω να μου περιγράψετε ποιες θα είναι οι επόμενες κινήσεις της Κυβέρνησης, ποιο είναι το σχέδιο της Κυβέρνησης.
Γιατί δεν άνοιξε νωρίτερα, κύριε Υπουργέ, λέει ο κ. Χατζηδάκης.
Όχι, για το Ελληνικό, λέω.
Ο κύριος Υπουργός έχει τον λόγο.
Κύριε Χατζηδάκη, νομίζω ότι σε επόμενες συνεδριάσεις δεν θα χρειαστεί να μιλήσουμε για το Ελληνικό, όπως τώρα δεν μιλάμε για την Ειδομένη. Η Ειδομένη έκλεισε. Το Ελληνικό θα κλείσει. Κατά την άποψή σας, με καθυστέρηση, κατά την άποψή μου - και αυτό είναι ιστορικά αποδείξιμο για την Ειδομένη - ποτέ άλλοτε μία κατάσταση σαν την Ειδομένη παγκοσμίως δεν έχει αντιμετωπιστεί τόσο έγκαιρα. Είναι μία επιστημονική ανάλυση αυτό που κάνω, δεν έχει κανέναν πολιτικό ή κομματικό σκοπό. Για τη διαχείριση της υγείας και για τις ενστάσεις της κ. Σπυροπούλου έχετε δίκιο, υπάρχουν. Εγώ δεν λέω ότι δίνετε ψευδή στοιχεία από κάποιο πάθος. Κάθε άλλο, σέβομαι απόλυτα τον τρόπο που διαχειρίζεστε και τις ερωτήσεις και τις απαντήσεις και την πολιτική σας σταδιοδρομία. Αυτό που λέω είναι ότι, παρ' ότι γράφονται αυτά τα πράγματα, επί τόσους μήνες δεν είχαμε κανένα στοιχείο επιδημιολογίας, κρίσης υγείας ή οτιδήποτε άλλο, που σημαίνει ότι δεν είναι ανεξέλεγκτη η κατάσταση, είναι ελεγχόμενη. Για πολύ καιρό ακόμα; Ελπίζω μέχρι να τελειώσει και ελπίζω ότι θα τελειώσει γρήγορα. Επίσης, να σας πω ότι στο Ελληνικό αυτό που γράφει η κ. Σπυροπούλου είναι ότι αναγκαστήκαμε και ανοίξαμε και τις αφίξεις και πραγματικά έφθασαν τις έξι χιλιάδες οι άνθρωποι, μόλις ήρθε αυτό το τεράστιο κύμα που παγιδεύτηκε. Από τότε μέχρι σήμερα είναι τρεις χιλιάδες εξακόσιοι. Τους χίλιους πεντακόσιους τους εγκαταστήσαμε αλλού. Κτίζουμε χώρους και μέσα στην Αττική. Είναι προτεραιότητα το Ελληνικό και θα κλείσει το Ελληνικό. Δεν μπορώ να σας πω χρονικά πότε. Θέλω να σας πω, πάντως, ότι είναι προτεραιότητα και έχετε την εμπειρία ότι όταν λέω κάτι, συνήθως γίνεται, εκτός αν συμβεί κάτι, κάποια καινούργια απόβαση ή κάτι που δεν μπορεί κανείς να το προβλέψει. Αυτές είναι οι επόμενες κινήσεις μας. Να αδειάσει το Ελληνικό. Να αδειάσει ήρεμα, ειρηνικά και να πάνε σε καλύτερους χώρους απ' αυτούς που είναι. Επομένως, θέλω να πιστεύω ότι μετά από κάποιον καιρό - όχι λίγο καιρό, αλλά ούτε και πολύ καιρό - αυτή η ερώτησή σας δεν θα έχει λόγο να υποβληθεί από κανέναν άλλον και θα είμαστε και οι δύο χαρούμενοι γι' αυτό το πράγμα. Σας ευχαριστώ.
Και εμείς ευχαριστούμε, κύριε Υπουργέ. Θα συζητηθεί τώρα η δεύτερη με αριθμό 893/23-5-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με το χρονοδιάγραμμα πληρωμών άμεσων ενισχύσεων σε αγρότες που υπέβαλλαν ενστάσεις ή βρίσκονται σε διαδικασίες ελέγχων. Κύριε Κεγκέρογλου, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, τα μέτωπα στον αγροτικό τομέα είναι πολλά και ανοικτά. Γι' αυτό υπάρχουν και πολλές ερωτήσεις. Το λέω, επειδή απορήσατε την προηγούμενη φορά, λέγοντας ότι σας ρωτάμε πάρα πολλά πράγματα στο πλαίσιο του κοινοβουλευτικού ελέγχου. Για να είμαστε ξεκάθαροι, λοιπόν, έχει μείνει αναπάντητο από την προηγούμενη συζήτησή μας, η οποία μάλιστα έγινε περισσότερο θολή μετά από συζήτηση που είχε ο κ. Μπόλαρης με την κ. Μανωλάκου σε αντίστοιχη ερώτηση και αφορά το θέμα της δυνατότητας υποβολής ένστασης από παραγωγούς, οι οποίοι έχουν αδικηθεί, για τα οριστικά δικαιώματα. Κάποια στιγμή πρέπει να το ξεκαθαρίσετε. Δεν ξέρω αν είστε έτοιμος σήμερα. Εσείς είπατε ότι θα υπάρχει αυτή η δυνατότητα, χωρίς να ορίσετε χρόνο, ενώ ο κ. Μπόλαρης είπε - για να σας ενημερώσω απολύτως - ότι δεν υπάρχει, αλλά εξετάζεται η δυνατότητα να υποβληθεί αίτημα στην Ευρωπαϊκή Ένωση. Βεβαίως, έχει προκληθεί θέμα και με την επιλεξιμότητα βοσκοτόπων. Θα σας καταθέσω στα Πρακτικά σημερινό δημοσίευμα, σύμφωνα με το οποίο έχουμε από 20% έως 80% μείωση της επιλεξιμότητας στις περιοχές του Νομού Ηρακλείου, για να δούμε πώς αντιμετωπίζει το Υπουργείο αυτό το θέμα. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η ερώτηση αφορά ένα συγκεκριμένο θέμα, δηλαδή για τις επιδοτήσεις της χρονιάς που πέρασε. Συγκεκριμένα, έχουν υποβάλει ενστάσεις αγρότες που λόγω λαθών δεν έλαβαν καθόλου επιδοτήσεις ή έλαβαν μειωμένες επιδοτήσεις - είναι ένας μεγάλος αριθμός - και βεβαίως είναι και οι εβδομήντα χιλιάδες περίπου αγρότες, οι οποίοι είναι μέσα στο δείγμα του ελέγχου. Η ερώτηση, λοιπόν, είναι: Πότε θα εξεταστούν οι ενστάσεις; Πότε θα πληρωθούν αυτοί οι άνθρωποι και βεβαίως, πότε θα πληρωθούν αυτοί οι οποίοι είναι στον έλεγχο; Ευχαριστώ.
Και εμείς ευχαριστούμε. Κύριε Υπουργέ, έχετε τον λόγο.
Κύριοι συνάδελφοι, κατ' αρχάς οφείλω να σας απαντήσω ότι τα προβλήματα που επικαλείστε δεν ήταν αποτέλεσμα δικών μας αποφάσεων, για τον απλούστατο λόγο ότι εμείς δεν πήραμε αποφάσεις για το πώς θα κατανεμηθούν τα δικαιώματα. Για την κατανομή των οριστικών δικαιωμάτων της βασικής ενίσχυσης ο ΟΠΕΚΕΠΕ κινήθηκε στα συγκεκριμένα κανονιστικά πλαίσια που προβλέπει η νέα ΚΑΠ, την οποία εσείς αποδεχθήκατε. Εμείς είμαστε υποχρεωμένοι, για να υλοποιήσουμε, να δουλέψουμε μέσα στα συγκεκριμένα κανονιστικά πλαίσια. Εξαιτίας, λοιπόν, αυτής της εφαρμογής, υπήρξε ένας μεγάλος όγκος αιτημάτων αναθεώρησης των προσωρινών δικαιωμάτων της βασικής ενίσχυσης, που είχαν εκδοθεί τον Δεκέμβρη του 2015 και πάλι - το επαναλαμβάνω - με βάση τα δεδομένα που προέβλεπε ο σχετικός Κανονισμός. Υποβλήθηκαν και πολλά αιτήματα διόρθωσης λαθών των αιτήσεων για την ενιαία ενίσχυση του 2015, ενστάσεις για την επιλεξιμότητα των αγροτεμαχίων, όσο και για τα αποτελέσματα των ελέγχων τηλεσκόπησης, αλλά και περιφερειοποίησης. Αυτά τα αιτήματα είναι ακόμα υπό έλεγχο, όπως και οι αιτήσεις των αγροτών, ιδιαίτερα αυτές οι αιτήσεις που πληρούν τα κριτήρια του ενεργού αγρότη. Θα έχουν εξεταστεί και πληρωθεί, εφόσον δικαιωθούν, μέχρι τις 30-6-2016, που είναι η καταληκτική ημερομηνία για τις πληρωμές της ενίσχυσης του έτους 2015, όπως ορίζεται - και πάλι το επαναλαμβάνω - από την εθνική και ευρωπαϊκή νομοθεσία. Για το άλλο κομμάτι που βάλατε και αφορά τις ενστάσεις επί των αποτελεσμάτων, σας είπα προηγουμένως και πάλι το επαναλαμβάνω ότι μόνο για μείζονες λόγους μπορούν να υποβάλουν και βεβαίως εμείς, εφόσον αποδεχθούμε αυτούς τους λόγους, θα προσφύγουμε στα αρμόδια όργανα της Ευρωπαϊκής Επιτροπής να ζητήσουμε να μας δώσουν την άδεια να προχωρήσουμε στην εξέταση. Δεν γίνεται διαφορετικά, αυτό είναι το κανονιστικό πλαίσιο.
Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, το κανονιστικό πλαίσιο ισχύει για όλη την Ευρωπαϊκή Ένωση, δεν ισχύει μόνο για την Ελλάδα. Έτσι, λοιπόν, πρέπει να δούμε τα προβλήματα που έχουν προκληθεί από τη στρεβλή εφαρμογή του κανονιστικού πλαισίου καταρχήν και βεβαίως από τα προβλήματα που προκαλούνται, γιατί ο Κανονισμός δεν έχει λάβει υπ' όψιν του ιδιαιτερότητες της χώρας μας. Είναι δύο κατηγοριών τα προβλήματα. Υπάρχουν, όμως, προβλήματα μη ορθής εφαρμογής του Κανονισμού και αυτό πρέπει να το δείτε. Πρέπει να μας πείτε συγκεκριμένο διάστημα μέσα στο οποίο θα μπορούν να υποβάλουν τις ενστάσεις και εφόσον βεβαίως στέκουν, θα υπάρχει ανάλογη αντιμετώπιση από το Υπουργείο. Πείτε μας, όμως, για παράδειγμα, υποβάλλονται στην περιφερειακή διεύθυνση ή στην ομάδα παραγωγών ή στις ενώσεις; Πού υποβάλλονται και πότε για τα οριστικά δικαιώματα; Βεβαίως, είναι και το θέμα των βοσκοτόπων. Δείτε το, γιατί είναι πάρα πολύ σοβαρό. Επειδή το αναφέρω σήμερα, δεν ζητώ να μου απαντήσετε εάν δεν το έχετε εξετάσει. Σας έχω υποβάλει γραπτή ερώτηση. Είναι, όμως, πολύ σοβαρό και πρέπει να δοθεί η δέουσα προσοχή από το Υπουργείο. Καταστρέφονται οικογένειες, μειώνονται εισοδήματα χωρίς λόγο, αδίκως. Επομένως, περιμένω την απάντησή σας για το πού και πότε μπορούν να υποβάλουν αιτήσεις για τα οριστικά δικαιώματα. Βεβαίως, για το θέμα που είπατε, της πληρωμής όλων όσων έχουν υποβάλει ενστάσεις για την επιδότηση του 2014, που είπατε ότι θα πληρωθούν μέσα στον Ιούνιο, πείτε μας εάν αυτή η πληρωμή θα περιλαμβάνει και τους εβδομήντα χιλιάδες περίπου που είναι στο έλεγχο. Είναι μία διευκρίνιση την οποία ζητάμε. Ευχαριστώ, κύριε Πρόεδρε.
Έχετε τον λόγο, κύριε Υπουργέ.
Κύριε συνάδελφε, εσείς είπατε ότι υπάρχουν προβλήματα από τη στρεβλή εφαρμογή και από το περιεχόμενο του Κανονισμού. Το λαμβάνω υπόψη μου. Το ζήτημα είναι - και πρέπει να το καταλάβετε - ότι αυτή η εφαρμογή του Κανονισμού - εσείς λέτε τη δικιά σας άποψη, εγώ λέω τη δική μου, ξέρετε τι αποτέλεσμα έφερε; Για πρώτη φορά η χώρα μας δεν υπέστη δημοσιονομικές διορθώσεις. Πραγματικά αυτό δεν μπορώ να καταλάβω γιατί δεν το λαμβάνετε υπόψη, όταν στη χώρα μας επικρέμεται μία διαδικασία 3 δισεκατομμυρίων που αφορά καταλογισμούς και δημοσιονομικές διορθώσεις. Ξεπεράσαμε αυτό το πρόβλημα για το 2015. Από εκεί και πέρα, θα τα δούμε όλα τα προβλήματα.
Τι είναι αυτά που λέτε; Τους σφάζετε!
Υπάρχει μία καταληκτική ημερομηνία, που αφορά τις δηλώσεις ΟΣΔΕ που είναι 15 Ιουνίου. Καταλαβαίνετε ότι από κει και πέρα, το να έρχεται ο καθένας και να επικαλείται ότι εμένα μου απέρριψαν την αίτηση κ.λπ., δεν γίνεται. Κάποια στιγμή πρέπει να βάλουμε μια τάξη. Μέχρι, λοιπόν, εκείνη την ημερομηνία, όποιος έχει μείζονα λόγο να επικαλεστεί κάτι, ας το κάνει. Και βεβαίως, εμείς από τη δική μας πλευρά - το επαναλαμβάνω - όλα αυτά τα συγκεντρώσουμε τα πάντα και τα πάμε προς άλλη κατεύθυνση για να πάρουμε την έγκρισή τους. Αυτή είναι η διαδικασία. Από κει και πέρα, τα θέματα βοσκοτόπων θα τα συζητήσουμε, γιατί είναι ζητήματα σημαντικά και ιδιαίτερα στην Κρήτη ξέρετε πώς έγινε η κατανομή την περασμένη χρονιά για να δώσουμε τη δυνατότητα για περισσότερες επιλεξιμότητες. Είναι ένα μεγάλο πρόβλημα και δεν λύνεται απλά το πρόβλημα των βοσκοτόπων για τον απλούστατο λόγο, όπως σας είπα και το επαναλαμβάνω, χρειάζονται 315 εκατομμύρια. Δεν γίνεται. Πρέπει αυτά τα πράγματα να τα βάλουμε σε μια τάξη και αυτό επιχειρούμε να κάνουμε. Από κει και πέρα, θα κριθεί ο καθένας εκ του αποτελέσματος κάποια ώρα.
Σας ευχαριστούμε για την τήρηση του χρόνου και τους δύο. Περνάμε στην δέκατη τέταρτη με αριθμό 881/17-5-2016 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με την καταβολή αποζημιώσεων στους δενδροκαλλιεργητές του Νομού Λαρίσης για την παραγωγή τους που καταστράφηκε από πρόσφατο παγετό. Κύριε Λαμπρούλη, έχετε τον λόγο για δύο λεπτά.
Ευχαριστώ, κύριε Πρόεδρε. Η συγκεκριμένη ερώτηση αφορά το τεράστιο πρόβλημα, που προέκυψε για τους δεντροκαλλιεργητές του Νομού Λαρίσης και συγκεκριμένα, των περιοχών του Δήμου Τυρνάβου και της ευρύτερης περιοχής στον Τύρναβο αλλά και του Δήμου Αγιάς, καθώς ο παγετός, που σημειώθηκε τον Μάρτιο, προκάλεσε μεγάλες ζημιές με αποτέλεσμα την απώλεια παραγωγής. Μάλιστα, σε ορισμένες περιπτώσεις η ζημιά αγγίζει το 100% της παραγωγής και αφορά σε ροδάκινα, αχλάδια, βερίκοκα και σταφύλια στον Δήμο Τυρνάβου και τα κεράσια στον Δήμο Αγιάς. Αντίστοιχα προβλήματα είναι γνωστό ότι υπήρξαν και σε άλλες περιοχές της χώρας, στη Μακεδονία, στη Θράκη. Έτσι οι καταστροφές που υπέστησαν οι καλλιέργειες, θα προκαλέσουν μεγάλη απώλεια στο φετινό εισόδημα των αγροτών της περιοχής, τη στιγμή μάλιστα που το εισόδημά τους συνεχώς μειώνεται εξαιτίας των εφαρμοζόμενων αντιαγροτικών πολιτικών της Ευρωπαϊκής Ένωσης και στα πλαίσια, βεβαίως, της Κοινής Αγροτικής Πολιτικής αλλά και διαχρονικά των πολιτικών όλων των κυβερνήσεων με την άγρια φορολογία, τα χαράτσια σε ΕΛΓΑ, ΟΣΔΕ κ.λπ.. Δίκαια, λοιπόν, οι αγρότες της περιοχής μπροστά στη δραματική αυτή κατάσταση, διεκδικούν την άμεση αποτίμηση των ζημιών, που υπέστησαν όλες οι καλλιέργειες από τον πρόσφατο παγετό, και τη δίκαιη αποζημίωση στο 100% της ζημιάς τους, ενώ παράλληλα απαιτούν άμεσα να δοθούν και οι αποζημιώσεις που οφείλονται από τον ΕΛΓΑ, από τη χαλαζόπτωση του Μάρτη του 2015 πάλι στον Τύρναβο. Η τότε χαλαζόπτωση αφορούσε τον Τύρναβο. Παράλληλα, διατυπώνουν και διεκδικούν, όπως και όλοι οι αγρότες σε όλη την επικράτεια, την αλλαγή του Κανονισμού του ΕΛΓΑ ώστε να αποζημιώνονται οι αγρότες και οι κτηνοτρόφοι για όλα τα ζημιογόνα αίτια στην παραγωγή αλλά και στο κεφάλαιο, αφού ο ΕΛΓΑ δεν εξασφαλίζει την αγροτική ασφάλιση αλλά επί της ουσίας θέτει και εμπόδια στο δικαίωμα αποζημίωσης των πληγέντων παραγωγών. Συνεπώς, το ερώτημα προς τον Υπουργό, κύριε Πρόεδρε, είναι με ποιον τρόπο άμεσα θα γίνουν οι εκτιμήσεις και, βεβαίως, θα δρομολογηθούν οι αποζημιώσεις στο 100% των πληγέντων καλλιεργητών για τις ζημιές που υπέστησαν, να καταβληθούν άμεσα οι αποζημιώσεις, που οφείλονται από τη χαλαζόπτωση του 2015 και, βεβαίως, σε ό,τι αφορά τον ΕΛΓΑ να γίνει η αλλαγή του κανονισμού, ώστε να καλύπτονται και να αποζημιώνονται οι καλλιέργειες, οι αγρότες, που καταστρέφεται η παραγωγή τους είτε από καιρικές συνθήκες είτε από αρρώστιες.
Κύριε Υπουργέ, έχετε τον λόγο.
Κύριε συνάδελφε, για τις παλαιότερες ζημιές, που προκλήθηκαν από διάφορα αίτια, καιρικά φαινόμενα - και αναφέρομαι στις ζημιές του 2015- έχουν καταβληθεί μέχρι στιγμής στην Περιφερειακή Ενότητα Λαρίσης αποζημιώσεις ύψους 8.000.000 ευρώ περίπου, ενώ στο Δήμο Τυρνάβου χωριστά καταβλήθηκαν γύρω στα 2,6 εκατομμύρια ευρώ. Ειδικά για τους Δήμους Τυρνάβου και Αγιάς έχει καταβληθεί πάνω από το 70% των αποζημιώσεων. Το υπόλοιπο θα καταβληθεί σε σύντομο χρονικό διάστημα, ουσιαστικά μέχρι τέλος του Ιουνίου. Τώρα, το 2016 θα έχει ολοκληρωθεί η διαδικασία. Αναφέρομαι στις παλιές ζημιές. Έρχομαι τώρα στα πρόσφατα, όπου πραγματικά από τους γεωτεχνικούς του ΕΛΓΑ, με τους ελέγχους που έγιναν, διαπιστώθηκαν ζημιές σε διάφορες δενδρώδεις καλλιέργειες των περιοχών Δήμων Τυρνάβου και Αγιάς από τον παγετό που σημειώθηκε στα τέλη Μαρτίου 2016. Για τις ζημιές αυτές έγιναν αναγγελίες, υποβλήθηκαν δηλώσεις. Το έργο των εκτιμήσεων θα αρχίσει αργότερα, όταν ολοκληρωθεί μια διαδικασία πρώτης εκτίμησης, ώστε να διαπιστωθεί με ακρίβεια το μέγεθος της ζημιάς και άρα το ποσοστό της ζημιάς, που σύμφωνα με τον Κανονισμό του ΕΛΓΑ, μπορεί να αποζημιωθεί. Επιπρόσθετα, παρατηρήθηκε και μείωση της παραγωγής σε διάφορες δενδρώδεις καλλιέργειες - ροδάκινα - στις συγκεκριμένες περιοχές, ειδικά του Τυρνάβου και της Αγιάς και σύμφωνα με τις επισημάνσεις των ειδικών - τεχνοκρατική είναι η προσέγγιση, να το ξεκαθαρίσουμε - οφείλονται σε αίτια που δεν μπορεί να καλύψει ο κανονισμός ασφάλισης της φυτικής παραγωγής του ΕΛΓΑ. Συγκεκριμένα, υπάρχει καρπόπτωση. Στο πλαίσιο λοιπόν αυτό, εμείς ξεκινάμε τη διαδικασία - θέλει χρόνο αυτή η διαδικασία - να δούμε πώς θα αξιοποιήσουμε τα υπόλοιπα εργαλεία, είτε αφορούν το «de minimis», είτε τα ΠΣΕΑ, είτε μια συζήτηση που άρχισε να γίνεται αυτήν την ώρα στην ευρωπαϊκή επιτροπή και αφορά τις επιπτώσεις που έχουν καιρικά φαινόμενα, ιδιαίτερα η κλιματική αλλαγή, πάνω στη γεωργία. Όσον αφορά τα ΠΣΕΑ, ξέρετε υπάρχει μια διαδικασία όπου, όχι μόνο θέλει να έχουμε ζημιές από θεομηνίες αλλά να υπάρχει και ένα συγκεκριμένο κατώφλι ζημιών. Κι εκεί, αντιλαμβάνεστε ότι θα έχουμε προβλήματα, διότι θέλει οπωσδήποτε ένα 30% ζημιάς να υπάρχει σε ομοειδή είδη στην περιφερειακή ενότητα. Θα το δούμε και σε σχέση βεβαίως με το πόσο μεγάλη είναι η ζημιά και σε σχέση με τη μέση απόδοση που υπήρχε τα προηγούμενα χρόνια. Στη δευτερολογία μου θα σας απαντήσω και για τα υπόλοιπα που θέτετε.
Παρακαλώ, κύριε Λαμπρούλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, εγώ θα σας παραθέσω ένα στοιχείο: Σύμφωνα με τους αγροτικούς συλλόγους των χωριών του Δήμου Αγιάς - και μιλάω συγκεκριμένα για την παραγωγή κερασιού, που υπάρχουν κάποια στοιχεία πιο απτά - το ποσοστό ζημιάς ξεπερνάει το 95% στην πρώιμη ποικιλία και σοδειά, που υποτίθεται θα έπαιρναν οι αγρότες. Βέβαια, το αντίστοιχο, ανάλογο ποσοστό διαφαίνεται και στα όψιμα. Χαρακτηριστικά, αν ένας μέσος όρος μιας μέσης παραγωγής ή και μεγάλης ήταν έξι τόνοι ετησίως σε καλές καιρικές συνθήκες, τώρα μάζεψαν εκατόν πενήντα με διακόσια κιλά κεράσια. Μάλιστα, πολλοί από τους αγρότες τα άφησαν και στα δέντρα, γιατί το κόστος συγκομιδής ήταν πανάκριβο και ούτε καν θα κάλυπταν με την πώληση των κερασιών το κόστος συγκομιδής, όχι της παραγωγής. Συνεπώς, ο παγετός ήταν το βασικό αίτιο της μη καρπόδοσης. Ενδεχομένως, όπως λέτε, οι τεχνοκράτες να κατέθεσαν και μια διαφορετική άποψη του προβλήματος. Δείτε όμως, ο ΕΛΓΑ δεν συμφωνεί ότι η κύρια αιτία ήταν ο παγετός. Δεύτερον, το αποτέλεσμα είναι βεβαίως, όπως ανακοινώθηκε, να μην αποζημιώνονται οι πληγέντες παραγωγοί, παρ'όλο που είναι καταγεγραμμένες οι χαμηλές θερμοκρασίες. Γιατί υπήρχαν κι αυτές οι αιτιάσεις, ότι δεν αποδεικνύονταν οι χαμηλές θερμοκρασίες, όμως είναι καταγεγραμμένες οι χαμηλές θερμοκρασίες και στον Τύρναβο και στην Αγιά - πολύ κάτω του μηδενός, μείον ένα, μείον δύο, μείον τρεις συγκεκριμένα στην περιοχή της Αγιάς - από τους μετεωρολογικούς κλωβούς, αλλά και από τα συστήματα ιδιωτικών ψυκτικών μονάδων. Και στις δύο περιοχές, και στην Αγιά και στον Τύρναβο. Σε ό,τι αφορά τις αποζημιώσεις από τη χαλαζόπτωση που είπατε, καταβλήθηκαν και για το υπόλοιπο 30% δεσμεύεστε. Να θεωρήσουμε ότι ως το τέλος Ιουνίου, όπως είπατε, θα καταβληθεί και το υπόλοιπο των αποζημιώσεων για τη χαλαζόπτωση. Και με αυτή την εξέλιξη, λόγω του παγετού και με αφορμή τις αντίξοες καιρικές συνθήκες, αποδεικνύεται για ακόμη μία φορά το πόσο απροστάτευτοι είναι οι αγρότες από το κράτος. Αναδεικνύεται πως ο ΕΛΓΑ, αν και εισπράττει τεράστια ποσά από τα ασφάλιστρα που πληρώνουν οι αγρότες, όχι μόνο δεν εξασφαλίζει την αγροτική ασφάλιση, αλλά επί της ουσίας θέτει εμπόδια στο δικαίωμα αποζημίωσης των πληγέντων παραγωγών. Και βεβαίως, εδώ θα ήθελα μια απάντηση, γιατί αυτά ειπώθηκαν στη σύσκεψη στον Τύρναβο παρουσία του Προέδρου του ΕΛΓΑ. Χρωστάει ή δεν χρωστάει το κράτος τη συγκεκριμένη επιχορήγηση που είναι νομοθετημένη, θεσμοθετημένη στον ΕΛΓΑ εδώ και τρία χρόνια; Ναι ή όχι; Μια ξεκάθαρη απάντηση θα ήθελα από τον Υπουργό. Τι θα γίνει, για παράδειγμα με το πρόβλημα που υπάρχει και με τις εκτιμήσεις των ζημιών από τη μεριά, βεβαίως, του ΕΛΓΑ που δεν μπορούν να γίνουν στην ώρα τους και όπως πρέπει, αφού λόγω της πολιτικής που ακολουθείτε - και σας παραπέμπω: μεσοπρόθεσμο, μνημόνιο, κ.λπ. - δεν γίνονται οι αναγκαίες προσλήψεις με αποτέλεσμα να υπάρχουν μεγάλες ελλείψεις προσωπικού, ενώ έχουν περιοριστεί κατά πολύ οι έξοδοι των εκτιμητών γεωπόνων στα χωράφια εξαιτίας των δραστικών περικοπών στα κονδύλια που προορίζονται γι' αυτή τη δουλειά; Και πέρα από την καταστροφή του μέρους της παραγωγής, σε ό,τι αφορά τον Τύρναβο τώρα, που αφορά τα ροδάκινα, τα νεκταρίνια, τα αχλάδια, όπως είπαμε, τα σταφύλια κ.λπ., δείτε: Αποζημιώνουν το σταφύλι και στο διπλανό χωράφι που είναι τα αχλάδια, που έχουν παγώσει, δεν τα αποζημιώνουν. Δεύτερον, για τα ροδάκινα τα πρώιμα τα οποία είναι προς διάθεση, δηλαδή συγκομίστηκαν και περιμένουν να πωληθούν, δεν υπάρχει αγορά. Και δείτε τώρα, πέρυσι υπογράψατε κι εσείς φαρδιά - πλατιά, η νέα Κυβέρνηση, εννοώ τον Γενάρη, το εμπάργκο στη Ρωσία, που ήταν μια μεγάλη αγορά και για τους ροδακινοπαραγωγούς της χώρας μας, απορροφούσε μεγάλες ποσότητες αυτού του προϊόντος. Αυτή τη στιγμή, κοιτάξτε, κύριε Πρόεδρε, την ειρωνεία, ανακηρύξαμε έτος φιλίας Ελλάδας - Ρωσίας το 2016 και την ίδια ώρα το εμπάργκο καλά κρατεί με τη Ρωσία.
Έρχεται και ο κ. Πούτιν.
Έτσι, λοιπόν, αναμφίβολα, κατά τη γνώμη μας, το ζήτημα είναι πολιτικό, απαιτεί πολιτικές αποφάσεις από την Κυβέρνηση προκειμένου να αποζημιωθούν οι αγρότες.
Να απαντήσει ο Υπουργός.
Τελειώνω, τελειώνω. Και απέναντι σε αυτή την πολιτική εμείς λέμε ότι είναι μονόδρομος για τους αγρότες η αγωνιστική διεκδίκηση δίκαιων αποζημιώσεων για τις καταστροφές και παράλληλα ο καθορισμός της στάσης τους στις νέες συνθήκες ενάντια στο πλαίσιο που οριοθετεί η νέα ΚΑΠ και συνολικά η αντιλαϊκή στρατηγική της Ευρωπαϊκής Ένωσης, της Κυβέρνησης και του κεφαλαίου, αφού διαθέτουν πλέον οι αγρότες πλούσια πείρα από τους αγώνες που έδωσαν τα προηγούμενα χρόνια, όπως και πρόσφατα ενάντια στον ασφαλιστικό και φορολογικό νόμο, κερδίζοντας την αλληλεγγύη των εργαζόμενων, αλλά και όλων των λαϊκών στρωμάτων.
Κύριε Υπουργέ, έχετε τον λόγο.
Κύριε συνάδελφε, μπορεί θεσμικά να δίνεται η δυνατότητα στην πολιτεία να συμμετάσχει στο ασφάλιστρο του ΕΛΓΑ, αλλά μέχρι σήμερα δεν έχει συμβεί αυτό το πράγμα, πόσο μάλλον τώρα, αντιλαμβάνεστε στις δημοσιονομικές συνθήκες που βιώνει η χώρα μας, τέτοια δυνατότητα στο άμεσο μέλλον δεν φαίνεται να υπάρχει. Παρ' όλα αυτά, ο ΕΛΓΑ ανταποκρίνεται, έστω και με μια ελάχιστη καθυστέρηση, στις υποχρεώσεις που απορρέουν από τον ισχύοντα κανονισμό όσον αφορά τις αποζημιώσεις. Σας το λέω αυτό γιατί και οι εκτιμήσεις και η διαδικασία όλη δεν ξεπερνά, τουλάχιστον μέχρι σήμερα, τους δέκα μήνες, άντε ένα χρόνο από την ώρα που συμβαίνει η ζημιά μέχρι την πληρωμή. Είναι πολύ θετικό αυτό και ας το βλέπετε. Μιλάμε για την ώρα που συμβαίνει η ζημιά και όχι για την ώρα αποτίμησης της συγκομιδής. Είναι εντελώς διαφορετικά τα πράγματα. Όμως, θέλω να σταθώ ιδιαίτερα στη συζήτηση που έχω κάνει. Εγώ συναντήθηκα και με τους συλλόγους της περιοχής και με την τοπική αυτοδιοίκηση και με αγρότες. Κάναμε μια προσέγγιση στο συγκεκριμένο ζήτημα, ιδιαίτερα αυτό που αφορά την καρπόπτωση, μήπως βρούμε μια διαδικασία τέτοια για να μπορέσουμε να καλύψουμε το σύνολο της απώλειας του εισοδήματος που αύριο - μεθαύριο πρέπει να στοιχειοθετήσουμε. Όμως, μην ξεχνάτε ένα πράγμα, ότι ακόμα, γιατί μιλάμε είτε για ΠΣΕΑ είτε για «de minimis», και αυτά θα είναι από κρατικούς πόρους και υπό την προϋπόθεση ότι θα υποβληθεί σχετικός φάκελος στην ευρωπαϊκή επιτροπή για να εγκριθεί. Πρέπει να τεκμηριώσουμε τις συγκεκριμένες δαπάνες. Τώρα εσείς έχετε μια άλλη προσέγγιση όσον αφορά τα ζητήματα λειτουργίας της Ευρωπαϊκής Επιτροπής, των υποχρεώσεων κ.λπ.. Αυτό είναι κατ' εξοχήν πολιτικό θέμα, που δεν μπορεί τώρα στα όρια του κοινοβουλευτικού ελέγχου να απαντηθεί, αλλά είναι βασική προϋπόθεση. Ξέρετε, επίσης, κύριοι συνάδελφοι, ότι αυτό δεν έγινε κάποια εποχή σ' αυτήν τη χώρα και γι' αυτό τώρα τρέχουμε να δούμε τι θα κάνουμε με τις ανακτήσεις, με τα πρόστιμα όλα. Άρα είναι μια διαδικασία, την οποία, τουλάχιστον στο πλαίσιο εντός του οποίου λειτουργούμε σήμερα, δεν μπορούμε να την αποφύγουμε. Όντως, υπάρχει ένα πρόβλημα, μια ανάγκη, για να έχει ο ΕΛΓΑ μεγαλύτερες ασφαλιστικές καλύψεις. Καταλαβαίνετε, όμως, ότι αυτό δεν μπορεί να γίνει τόσο εύκολα. Χρειάζεται μελέτη. Χρειάζεται να το δούμε από την αρχή ειδικά και αναλογιστικά, όσον αφορά το κόστος των επιπρόσθετων ασφαλίστρων. Θέλησή μας, αν πάμε καλά, να το κάνουμε, γιατί είναι από τα ζητούμενα αυτή την ώρα να γίνει η τροποποίηση του οργανογράμματος του κανονισμού του ΕΛΓΑ, για να μπορέσουμε να αντιμετωπίσουμε τα προβλήματα, που όντως έχει ο αγροτικός χώρος πάνω στα ζητήματα αποζημιώσεων και καταστροφών από καιρικές συνθήκες.
Η τέταρτη με αριθμό 894/23-5-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Παιδείας, Έρευνας και Θρησκευμάτων και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των σπουδαστών στα δημόσια και ιδιωτικά ΙΕΚ, δεν συζητείται λόγω κωλύματος του κυρίου Υπουργού. Επίσης, η πρώτη με αριθμό 889/21-5-2016 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη χρηματοδότηση του Ιδρύματος για το Παιδί «Η Παμμακάριστος», δεν συζητείται λόγω κωλύματος της Αναπληρώτριας Υπουργού κ. Φωτίου. Ακολουθεί η δέκατη πέμπτη με αριθμό 873/16-5-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με την έγκαιρη διενέργεια ψεκασμών για την καταπολέμηση των κουνουπιών. Κύριε Δημοσχάκη, έχετε τον λόγο για δύο λεπτά. Επειδή πάμε καλά με τον χρόνο, παρακαλώ να το συνεχίσουμε αυτό.
Ευχαριστώ, κύριε Πρόεδρε. Κύριε Υπουργέ, στο πλαίσιο της καταπολέμησης των κουνουπιών για την αντιμετώπιση προβλημάτων υγείας των ανθρώπων και προστασίας του ζωικού και φυτικού κεφαλαίου, οφείλει να πραγματοποιείται κάθε έτος ακμαιοκτονία, κωνωποκτονία. Οι ψεκασμοί έχουν ως φορέα υλοποίησης την περιφέρεια, τα προγράμματα της οποίας εξαρτώνται από τον προϋπολογισμό, από την κεντρική κυβέρνηση αλλά και τις πολιτικές που εφαρμόζει. Λόγω των περσινών μειωμένων ποσών και κυρίως της πρωτοφανούς καθυστέρησης έγκρισής τους, η κωνωποκτονία αποδείχθηκε αναποτελεσματική, όπως φάνηκε στην πράξη. Η οζώδης, λιπώδης, δερματίτιδα εξαπλώθηκε ραγδαία και είχαμε τις καταστροφές που όλοι γνωρίζουμε και βιώσαμε. Υπενθυμίζεται πως από την πλευρά της Τουρκίας υπάρχουν μεγάλες εκτάσεις ορυζώνων, όπου από τον Ιούνιο μέχρι τον Οκτώβριο έχουν στάσιμα ύδατα, κυριολεκτικά μέχρι το γόνατο. Είναι ιδανικές, λοιπόν, οι συνθήκες για την εμφάνιση κουνουπιών. Κάνουν ψεκασμούς, κύριε Πρόεδρε, μόνο σε κατοικημένες περιοχές και δεν συνεργάζονται μαζί μας για την αντιμετώπιση κοινών προβλημάτων. Η ύπαιθρος δε έχει αφεθεί στο έλεος και, φυσικά, τα αιματοφάγα έντομα δεν γνωρίζουν πατρίδα. Αυτό έχει εν πολλοίς οδηγήσει στατιστικά ο Έβρος να είναι η συχνότερη δίοδος στην Ελλάδα, αλλά και στην Ευρώπη, καταστρεπτικών ζωονόσων, μεταφερόμενων και μεταδιδόμενων από αιματοφάγα έντομα. Ο Έβρος έχει κατοικημένες περιοχές, έχει τις περιοχές των κάμπων και έχει και τις ημιορεινές περιοχές, όλες με τα δικά τους χαρακτηριστικά, τις δικές τους ανάγκες πρόληψης και απαιτούνται και διαφορετικά προγράμματα και μέσα. Στον βόρειο Έβρο οι παραπόταμοι Άρδας Ορεστιάδας και Ερυθροπόταμος Διδυμοτείχου, σε συνδυασμό με τους παραποτάμους Τούντζα και Εργίνη από πέρα, δημιουργούν ιδανικές συνθήκες δημιουργίας πληθυσμών εντόμων. Οι επίγειοι ψεκασμοί πρέπει να επικουρούνται από εκτεταμένους αεροψεκασμούς και - γιατί όχι; - ακόμα και με αεροσκάφη της Πολεμικής Αεροπορίας τύπου Πετζετέλ, ιδανικά να πλήξουν περιοχές με πυκνή βλάστηση, δασύλλια και βαλτότοπους. Όπου είναι αδύνατη η προσπέλαση επίγειων μέσων, εκεί, ως γνωστόν, αναπαράγονται τα επιβλαβή έντομα. Η περιφέρεια μας ενημερώνει, κύριε Υπουργέ, για τα προγράμματα δράσης και καταπολέμησης του όλου προβλήματος, αλλά αυτά δεν είναι αρκετά. Οι θεσμικοί τοπικοί παράγοντες της Τουρκίας δεν συνεργάζονται, αδιαφορούν να συνεργαστούν με τους Έλληνες ομολόγους τους. Γι' αυτό ερωτάστε: Σε τι ενέργειες έχετε προβεί και θα προβείτε στο ευρύτερο πλαίσιο της κωνοποκτονίας; Τι έχει προβλεφθεί ειδικά για την εισαγωγή ζωονόσων μέσω των αιματοφάγων εντόμων από όμορες χώρες; Τι συζητήσεις έχετε κάνει με Τουρκία, Βουλγαρία αλλά και κεντρικά με την Ευρωπαϊκή Ένωση; Μελετάτε την περίπτωση συνεργασίας με την Πολεμική Αεροπορία, για να γίνει χρήση των υπαρχόντων ιπτάμενων μέσων τύπου Πετζετέλ; Ευχαριστώ, κύριε Πρόεδρε.
Κύριε Υπουργέ, έχετε τον λόγο.
Κύριε συνάδελφε, η αρμοδιότητα και η ευθύνη της οργάνωσης και διεκπεραίωσης των προγραμμάτων καταπολέμησης των κουνουπιών ανήκει αποκλειστικά στις περιφερειακές ενότητες και στους δήμους της χώρας. Βεβαίως, ακόμα και ο επιτελικός σχεδιασμός, οι δράσεις εν γένει για την προστασία της δημόσιας υγείας, είναι αρμοδιότητα του Υπουργείου Υγείας και Κοινωνικής Αλληλεγγύης και των εποπτευόμενων φορέων. Παρ' όλα αυτά, επειδή είναι θέμα που έχει ιδιαίτερη σχέση με τον αγροτικό χώρο, ήδη από τον Οκτώβριο του 2015 υπενθυμίσαμε στις περιφερειακές και τις τοπικές αυτοδιοικήσεις της χώρας να είναι έτοιμες και από τη δική μας πλευρά, εφόσον μας στείλουν τα σχετικά προγράμματα, θα προχωρήσουμε στην εξασφάλιση της χρηματοδότησης για την καταπολέμηση των κουνουπιών. Τον Μάρτιο του 2016 το Υπουργείο εξέδωσε σχετική εγκύκλιο για τα μέτρα και τις οδηγίες για τον ιό Ζίκα, που μεταδίδεται μέσω κουνουπιών. Στη συνέχεια εκδόθηκε εγκύκλιος με τις οδηγίες για τον σχεδιασμό και την υλοποίηση του προγράμματος καταπολέμησης των κουνουπιών από τις περιφερειακές και τις τοπικές αυτοδιοικήσεις της χώρας. Παράλληλα, επικαιροποιήθηκε το σχέδιο δράσης για την αντιμετώπιση της ελονοσίας «Μερόπη» και εγκρίθηκε από εμάς, ενώ βρίσκεται για επεξεργασία από ομάδα εργασίας το σχέδιο δράσης για τον δάγκειο πυρετό. Βλέπετε, κύριε Πρόεδρε, ότι έχουμε πολλά που μας απειλούν. Έτσι, λοιπόν, όπως κάθε χρόνο και φέτος έχει αποσταλεί στις αρμόδιες Υπηρεσίες έγγραφο να μας δώσουν τα απαραίτητα στοιχεία, δηλαδή τα εντομολογικά δεδομένα και τις δράσεις μέσα από τις οποίες μπορούμε να τα αντιμετωπίσουμε, για να μπορέσουμε να προχωρήσουμε στη χρηματοδότησή τους. Έχουμε πάρει από πολλές περιφέρειες τις σχετικές απαντήσεις και ήδη αρχίσαμε τις εγκρίσεις, για να μπορέσουμε τουλάχιστον να αντιμετωπίσουμε όσο το δυνατόν πιο έγκαιρα το πρόβλημα. Όσον αφορά στο ζήτημα που υπάρχει όντως με την Τουρκία, δηλαδή ουσιαστικά η έλλειψη συνεννόησης, αυτό προσπαθούμε να το λύσουμε. Ήδη έχει ανοίξει ένας δίαυλος, όμως δεν μπορώ να σας πω περισσότερα. Για τη φετινή χρονιά δεν βλέπω να υπάρχει κάποιο συγκεκριμένο αποτέλεσμα. Για τα υπόλοιπα στα οποία αναφερθήκατε, θα σας πω περισσότερα στη δευτερολογία μου.
Κύριε Δημοσχάκη, έχετε τον λόγο.
Σας ευχαριστώ για την ενημέρωση. Ευελπιστούμε φέτος για το καλό του Έβρου να υπάρξει σαφώς αποτελεσματικότερη στήριξη προς την περιφέρεια για τους σχετικούς ψεκασμούς. Η έντονη κτηνοτροφική δραστηριότητα του νομού καθορίζει και τη διττή σημαντικότητα των κωνωποκτονιών. Από τη μια μεριά, πρέπει να προστατεύσουμε τον ανθρώπινο πληθυσμό, τους ανθρώπους μας, και από την άλλη να φροντίσουμε το ζωικό και φυτικό μας κεφάλαιο. Γι' αυτό και θεωρούμε σημαντικό να περάσει η πρόληψη σε επόμενο επίπεδο. Πρωτίστως είναι αναγκαίες οι διμερείς συμφωνίες με την Τουρκία και τη Βουλγαρία. Η πρώτη, όπως ανέφερα στην πρωτολογία μου, έχει ιδανικές συνθήκες για τη δημιουργία πληθυσμών εντόμων, λόγω των στάσιμων νερών των ορυζώνων της. Όμως και με τη Βουλγαρία μοιραζόμαστε παραποτάμια σύνορα από τον Τρίλοφο έως το Ορμένιο. Αμφότερες παρουσιάζουν ελλιπή πρόληψη στους ψεκασμούς, πράγμα το οποίο επηρεάζει και εμάς. Ειδικά από την πλευρά της Τουρκίας - όπως προείπαμε και προείπατε και εσείς - είναι χαρακτηριστική η αδιαφορία. Γι' αυτό είναι απαραίτητες οι διμερείς συμφωνίες στον τομέα αυτό. Θα πρέπει το Υπουργείο σας να ενημερώσει επίσημα τον Υπουργό Εξωτερικών, τον Πρωθυπουργό της χώρας, ότι στις συναντήσεις τους με την τουρκική ηγεσία πρέπει επιτέλους να θέτουν το σύνολο των ζητημάτων του Έβρου. Ψεκασμοί, πλημμύρες, ζωονόσοι και λοιπά άλλα προβλήματα δεν αντέχονται από τους κατοίκους του Έβρου, κύριε Υπουργέ. Αυτά θα πρέπει να είναι, σε ό,τι αφορά τον Πρωθυπουργό και τον Υπουργό Εξωτερικών, που είναι τακτικές οι συναντήσεις τους, θέματα ατζέντας τους. Οφείλουμε να προβούμε σε διμερείς συμφωνίες ενάντια σε αυτό το κοινό κακό, γιατί είναι μεγάλο το πρόβλημα. Επιπροσθέτως, η πρόληψη των συνεπειών των κουνουπιών πρέπει να συνδεθεί με την έρευνα και την εκπαίδευση. Υφίσταται ήδη το Ινστιτούτο Εξωτικών Νοσημάτων, το οποίο, λόγω της ρήτρας προσλήψεων, δεν μπόρεσε ποτέ να λειτουργήσει. Από τις 30-3-2016 σας κατέθεσα γραπτή ερώτηση και με άλλους συναδέλφους μου από τις εκλογικές περιφέρειες, στις οποίες έχουν δημιουργηθεί προβλήματα με τις ζωονόσους. Δυστυχώς, όμως, δεν μας απαντήσατε. Την καταθέτω για τα Πρακτικά. [[Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και, φυσικά, υπάρχει πάντα η πρότασή μου για τη δημιουργία μιας Κτηνιατρικής Σχολής, ώστε να καλυφθούν και οι ευρύτερες ανάγκες σε εθνικό επίπεδο με κτηνιάτρους. Υπάρχουν λύσεις χρηματοδότησης της δημιουργίας και λειτουργίας ενός έργου, το οποίο σχετίζεται άμεσα με τους ψεκασμούς και την κτηνοτροφία. Οι δύο αυτές δομές μπορούν να δράσουν ως επίσημοι σύμβουλοι του κράτους, αλλά και σε τοπικό επίπεδο, για τα ζητήματα που συζητάμε - και όχι μόνο - και μπορούν να αποτελέσουν εχέγγυο εξασφάλισης και παράγοντα ενθάρρυνσης της κτηνοτροφικής δραστηριότητας. Εάν ξέρατε εσείς, κύριε Υπουργέ, ως κτηνοτρόφος ότι τα ζωντανά σας κινδυνεύουν από τις ζωονόσους που προέρχονται από την Τουρκία, θα προβαίνατε στη δημιουργία ενός κοπαδιού; Δεν θα προβαίνατε.
Τελειώνετε, κύριε Δημοσχάκη.
Τελειώνω, κύριε Πρόεδρε, σε είκοσι δευτερόλεπτα. Σε ό,τι αφορά τις χρηματοδοτικές ανάγκες, ενημερώθηκα χθες - διαμένοντας στις Σέρρες - από τον συντοπίτη μου Εβρίτη πως οι τοπικές αρχές έχουν προβεί σε εμπεριστατωμένη και αποτελεσματική διαχείριση των κουνουπιών, κάνοντας χρήση ευρωπαϊκών προγραμμάτων. Γιατί να μη μελετηθεί αυτή η περίπτωση ως πιθανή βέλτιστη πρακτική προς υιοθέτηση στο σύνολο της χώρας; Σας ευχαριστώ πολύ.
Σας ευχαριστούμε. Ορίστε, κύριε Υπουργέ, έχετε τον λόγο.
Κύριε συνάδελφε, δεν μπορώ να διαφωνήσω με αυτά που είπατε, ιδιαίτερα με την ανάγκη μιας κοινής δράσης με τη γείτονα Τουρκία πάνω στα ζητήματα πλημμυρών, πάνω στα ζητήματα των κουνουπιών, που συζητάμε τώρα, ιδιαίτερα στο μεγάλο ζήτημα των ζωονόσων, που έχουν καταντήσει για τη χώρα μας, δυστυχώς, μεγάλη λαίλαπα. Αυτό που εγώ έχω να σας πω είναι ότι εισάγονται τα ζητήματα και μου δίνεται η ευκαιρία να αναφερθώ σε μια πρόσφατη συνάντηση που είχαμε με τον Επίτροπο Υγείας σε επίσκεψή του εδώ, κατά την οποία του ζητήσαμε μάλιστα - γιατί ειδικά τα θέματα οζώδους δερματίτιδας, όλα αυτά των ζωονόσων αφορούν και όλη την Ευρωπαϊκή Επιτροπή - να πάρει κάποια πρωτοβουλία για μια συνεννόηση, για μια κοινή δράση. Ελπίζουμε - μας το υποσχέθηκε - ότι κάτι θα βγει από αυτή την ιστορία, διότι υπάρχει μεγάλος κίνδυνος. Από εκεί και πέρα, οπωσδήποτε χρειάζεται και μια ιδιαίτερη προσοχή, όσον αφορά τα σκευάσματα τα οποία χρησιμοποιούμε, για να αντιμετωπίσουμε θέματα κουνουπιών, θέματα τέτοιων επιπτώσεων. Όντως για την Περιφέρεια Ανατολικής Μακεδονίας, Κεντρικής Μακεδονίας και άλλες - Στερεά Ελλάδα, Θεσσαλία - , που έχουν πρόβλημα, έχει δοθεί από την αρμόδια Υπηρεσία του Υπουργείου μας άδεια για προνυμφοκτονία από αέρος, επειδή αναφερθήκατε σε αυτό. Έχουν δοθεί τέτοιες άδειες και επιπλέον έχουν δοθεί και άδειες χρήσης βιοκτόνων σκευασμάτων για εφαρμογή από το έδαφος, αλλά και από τον αέρα για την αντιμετώπιση των συγκεκριμένων επιπτώσεων. Στη χώρα μας, για την καταπολέμηση των προνυμφών των κουνουπιών, που ιδιαιτέρως μεταδίδουν την ελονοσία, όπως και άλλα γένη κουνουπιών, που μεταδίδουν άλλες νόσους, υπάρχουν συγκεκριμένα σκευάσματα με δραστική ουσία, τα οποία πρέπει να χρησιμοποιούνται σύμφωνα με την έγκρισή τους και την ετικέτα τους, για να μην έχουμε άλλου είδους προβλήματα. Χρειάζεται μεγάλη προσοχή, γιατί πρέπει να εξασφαλίσουμε το ακίνδυνο από τη χρησιμοποίησή τους. Όλα, λοιπόν, αυτά τα σκευάσματα έχουν - όπως σας είπα - την έγκριση και του Υπουργείου Υγείας, γιατί πρέπει να συμμετέχει σε αυτή τη διαδικασία και θέλουμε να πιστεύουμε ότι ιδιαίτερα τη φετινή χρονιά θα έχουμε αντιμετωπίσει, γιατί έγκαιρα ξεκινήσαμε τη διαδικασία, πιο αποτελεσματικά όλα τουλάχιστον τα προβλήματα, που προκύπτουν από τις επιδημίες κουνουπιών και λοιπών εντόμων.
Ενημερώνω το Σώμα ότι δεν συζητείται λόγω κωλύματος του Υπουργού Υγείας η πέμπτη με αριθμό 869/16-5-2016 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας, σχετικά με τα προβλήματα στις δομές υγείας της Κεφαλλονιάς και της Ιθάκης. Επίσης, δεν συζητείται η δεύτερη με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο «Βενιζέλειο Νοσοκομείο» Ηρακλείου. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 2ο Δημοτικό Σχολείο Χαϊδαρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θα συζητηθεί η δέκατη έκτη με αριθμό 882/17-5-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Αγροτικής Ανάπτυξης και Τροφίμων και Εσωτερικών και Διοικητικής Ανασυγκρότησης, σχετικά με την καταβολή των αποζημιώσεων των αγροτών του Δήμου Σουφλίου της Περιφερειακής Ενότητας Έβρου, λόγω των καταστροφών στο φυσικό και ζωικό κεφάλαιο από τις πλημμύρες του 2015. Είμαστε στον αστερισμό των καταστροφών σήμερα, απ' ό,τι βλέπω!
Και έρχονται κι άλλες!
Κύριε Δελή, έχετε τον λόγο, για δύο λεπτά.
Ευχαριστώ, κύριε Πρόεδρε. Κύριε Υπουργέ, δεν είναι η πρώτη φορά που το ΚΚΕ φέρνει το ζήτημα των πλημμυρών και τις επιπτώσεις, που αυτές έχουν ιδιαίτερα στους αγρότες στον Νομό Έβρου. Οι πλημμύρες αυτές στη συγκεκριμένη περιοχή είναι πια ένα ετήσια επαναλαμβανόμενο φαινόμενο και οι επιπτώσεις τους κάθε φορά μπορεί να διαφέρουν, αλλά είναι σημαντικές. Ιδιαίτερα έντονες ήταν οι πλημμύρες τον Ιανουάριο και τον Φεβρουάριο του 2015, οπότε και προκλήθηκαν σοβαρότατες ζημιές σε καλλιεργήσιμες εκτάσεις, πλημμύρισαν σπίτια, ακόμα και χωριά εκκενώθηκαν τότε, σχολεία δεν λειτούργησαν και είχαμε τεράστιες καταστροφές και ζημιές σε υποδομές και σε ζωικό κεφάλαιο. Από τις πλημμύρες αυτές ιδιαίτερα καταστρεπτικά πλήγματα δέχτηκαν οι αγρότες στον Δήμο Σουφλίου, που κυριολεκτικά απέμειναν χωρίς χωράφια και χωρίς εισόδημα. Καταστράφηκαν περίπου πέντε χιλιάδες στρέμματα από μεγάλα ρήγματα και λακκούβες. Έμεινε, δηλαδή, ό,τι μένει στον πυθμένα μίας λίμνης, όταν αυτή στεγνώσει και απανωτές στρώσεις άγονης άμμου. Επιπλέον, καταστράφηκε και ένα σημαντικό μέρος από το αρδευτικό και το αποστραγγιστικό δίκτυο. Παρά το γεγονός, κύριε Υπουργέ, ότι έχουν περάσει δεκαέξι μήνες, οι συγκεκριμένοι αγρότες της συγκεκριμένης περιοχής ακόμα δεν έχουν αποζημιωθεί για τις ζημιές που έπαθαν από τις πλημμύρες του 2015. Τα χωράφια τους σε μεγάλο βαθμό παραμένουν ακόμα και σήμερα ακαλλιέργητα, καθώς, όπως είπαμε, έχουν υποστεί τα ίδια τα χωράφια τεράστιες ζημιές. Έμειναν, λοιπόν, χωρίς εισόδημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε. Σας ρωτάμε, κύριε Υπουργέ, αν έχετε να δώσετε μία απάντηση για το πώς μπορούν να ζήσουν αυτοί οι άνθρωποι. Τέλος πάντων, κλείνοντας ρωτάμε τι θα κάνετε για να αποζημιωθούν πλήρως οι συγκεκριμένοι αγρότες. Τι θα κάνετε για να αποκατασταθούν όλες οι καταστροφές που υπέστησαν το αρδευτικό και το αποστραγγιστικό δίκτυο; Τι θα κάνετε επιτέλους, κύριε Υπουργέ, ως Κυβέρνηση και ως Υπουργείο για να γίνουν τα απαραίτητα αντιπλημμυρικά έργα σε αυτό τον πολύπαθο νομό; Σας ευχαριστώ.
Κύριε Υπουργέ, έχετε τον λόγο.
Κύριε συνάδελφε, όντως η περιοχή του Έβρου είναι μία περιοχή που σχεδόν κάθε χρόνο έχει ζημιές από τις πλημμύρες. Είναι ένα τεράστιο πρόβλημα, το οποίο πρέπει να αντιμετωπιστεί από κοινού από Βουλγαρία, Τουρκία και Ελλάδα. Διαφορετικά, όλες τις επεμβάσεις, που κάνουμε και γιατρεύουν το πρόβλημα για έναν χρόνο, τις βρίσκουμε ξανά μπροστά μας. Άρα είναι ένα γενικότερο θέμα. Γι' αυτό είπα και προηγουμένως πως, ιδιαίτερα επειδή εμπλέκονται δύο χώρες εντός της Ευρωπαϊκής Ένωσης - Βουλγαρία, Ελλάδα - πρέπει οπωσδήποτε να πιέσει και η Ευρωπαϊκή Επιτροπή, πράγμα που έχουμε ζητήσει, για να αντιμετωπίσουμε από κοινού το συγκεκριμένο πρόβλημα. Από εκεί και πέρα, για το 2015 έχουν γίνει σημαντικές πληρωμές στην περιοχή του Σουφλίου. Τουλάχιστον από τα στοιχεία που έχω εγώ μπροστά μου, βλέπω ότι έχουν καταβληθεί στο Δήμο Σουφλίου για ζημιές των αρχών του 2015 περίπου 5 εκατομμύρια ευρώ αποζημιώσεις. Θα μου πείτε, αυτό λύνει το πρόβλημα; Αυτές οι πληρωμές έγιναν σύμφωνα με τις εκτιμήσεις και τη δυνατότητα που υπάρχει, από πλευράς κανονισμού. Όμως, επαναλαμβάνω ότι είναι πολύ μεγάλο το πρόβλημα. Ο κανονισμός έχει ορισμένες παραμέτρους, τις οποίες δεν μπορούμε να ξεπεράσουμε και εννοώ τις πληρωμές του ΕΛΓΑ. Καλύπτονται; Γίνονται οι διαδικασίες και μέσα σε ένα διάστημα περίπου ενός χρόνου, κατά μέσο όρο, καταβάλλονται οι πληρωμές. Όμως, στην περίπτωση του Έβρου - όπως έχουμε πει και το έχουμε συζητήσει μαζί τους - πρέπει να δούμε πώς θα στοιχειοθετήσουμε ΠΣΕΑ, δηλαδή κρατικές ενισχύσεις. Εκεί δεν μπορούμε να ξεπεράσουμε το κατώφλι, αυτό που λέμε πως είναι απαραίτητο να έχει η περιφερειακή ενότητα ζημιά 30% για να μπορέσουμε να το στοιχειοθετήσουμε. Αυτό που μας μένει στην προκειμένη περίπτωση είναι να δούμε τη διαδικασία de minimis, που έχει σχέση με απώλεια εισοδήματος για να μπορέσουμε να ικανοποιήσουμε μερικώς, θα έλεγα, την ανάγκη. Όμως αυτή η διαδικασία είναι μία διαδικασία που περνάει πάλι από την έγκριση της Ευρωπαϊκής Επιτροπής. Πιστεύω ότι εκεί δεν θα έχουμε πρόβλημα. Ίσως έχουμε πρόβλημα στη δημοσιονομική δυνατότητα από πλευράς κρατικού προϋπολογισμού για να καλύψει συγκεκριμένες ανάγκες. Θα επιχειρήσουμε, θα επιδιώξουμε ειδικά εμείς, από πλευράς του Υπουργείου Αγροτικής Ανάπτυξης, να αναδείξουμε όσο γίνεται περισσότερο τη συγκεκριμένη ανάγκη.
Τον λόγο έχει ο κ. Δελής.
Κύριε Υπουργέ, από την απάντησή σας, σε σχέση με τα δύο ζητήματα που έβαλα, προκύπτει ότι δώσατε περίπου 5 εκατομμύρια ευρώ στους αγρότες του Δήμου Σουφλίου. Πρέπει, βέβαια, να πούμε εδώ ότι αυτοί που πλήττονται περισσότερο από αυτά τα πλημμυρικά φαινόμενα είναι οι φτωχοί και μεσαίοι αγρότες, οι οποίοι δυσκολεύονται ιδιαίτερα και να ζήσουν την περίοδο που γίνονται οι ζημιές και να μπορέσουν να καλλιεργήσουν την επόμενη χρονιά, κάτι που δεν συμβαίνει στους μεγάλους αγρότες, οι οποίοι έχουν τις οικονομικές δυνατότητες να ξεπεράσουν τέτοια προβλήματα, παρά τις ζημιές που και αυτοί έχουν. Είπατε ότι δώσατε 5 εκατομμύρια ευρώ στην περιοχή του Σουφλίου. Δεν ξέρω αν εννοείτε ένα κομμάτι των συνδεδεμένων ενισχύσεων που πήραν κάποιοι, οι οποίοι πρόλαβαν στα μέσα καλοκαιριού να σπείρουν βαμβάκι. Δεν ξέρω αν εννοείτε αυτό. Αυτό που γνωρίζουμε εμείς, όμως, είναι ότι οι κάτοικοι της περιοχής για τις ζημιές του 2015 δεν έχουν πάρει ούτε ένα ευρώ. Σας καλούμε και από αυτό εδώ το Βήμα να δώσετε τις αποζημιώσεις. Σε σχέση με τα έργα, τα οποία πρέπει να γίνουν, ακούσαμε και πάλι εδώ από εσάς ένα ευχολόγιο για το ότι πρέπει να γίνουν αυτά τα αντιπλημμυρικά έργα. Ξέρετε, στον Έβρο αυτές τις ευχές τις ακούν δεκαετίες τώρα. Τίποτα δεν έχει γίνει. Έχει συνειδητοποιήσει πια ο καθένας ότι τέτοιου είδους έργα δεν είναι επιλέξιμα για την Ευρωπαϊκή Ένωση, γι' αυτό και καρκινοβατούν, γι' αυτό και οι ζημιές κάθε χρόνο είναι ακόμη μεγαλύτερες από τις περσινές. Θέλω να θυμίσω εδώ ότι, εκτός από τις πλημμύρες του 2015, στις 18 Ιανουαρίου του 2016 συμβαίνει ακόμη μια πλημμύρα, η οποία πλήττει ιδιαίτερα την περιοχή από το Σουφλί, την Κορνοφωλιά συγκεκριμένα, μέχρι το Διδυμότειχο, όπου έχουμε υποτροπή της ζημιάς, με ακόμα μεγαλύτερη καταστροφή των αποστραγγιστικών δικτύων. Σε σχετική ερώτηση που καταθέσαμε ως ΚΚΕ στις 13 Φεβρουαρίου, το Υπουργείο μάς απάντησε ότι ο ΕΛΓΑ θα προβεί σε όλες τις απαραίτητες ενέργειες, έτσι ώστε να αποζημιωθούν πλήρως οι αγρότες και να αποκατασταθούν οι ζημιές. Πρέπει να σας πω ότι ελάχιστα πράγματα από αυτά έχουν προχωρήσει. Ακόμη και οι αγρότες που τώρα καλλιεργούν ορισμένα χωράφια, έχουν δυσκολία στην άρδευση αυτών των χωραφιών, επειδή - όπως καταλαβαίνετε - αυτό που έμεινε πια ως χωράφι μετά τη φυγή των υδάτων δεν είναι και τόσο εύκολο να καλλιεργηθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας, να πούμε, κύριε Υπουργέ, ότι είναι που είναι «στραβό το κλήμα», δηλαδή η αντιαγροτική πολιτική - η δική σας και η Κοινή Αγροτική Πολιτική της Ευρωπαϊκής Ένωσης - στη συγκεκριμένη περιοχή κάθε χρόνο «το τρώει και ο γάιδαρος», είτε είναι οι πλημμύρες του Έβρου είτε είναι το χαλάζι που έπεσε πριν από έναν μήνα. Έχουμε καταθέσει σχετική ερώτηση. Και απ' ό,τι φαίνεται και απ' ό,τι καταλαβαίνουν όλο και περισσότερο οι αγρότες, η μόνη λύση γι' αυτούς είναι να ενωθούν, να οργανωθούν και να διεκδικήσουν το δίκιο τους. Σας ευχαριστώ.
Τον λόγο έχει ο κύριος Υπουργός.
Δεν θα αμφισβητήσω εγώ αυτή τη δυνατότητα των αγροτών. Καλά κάνουν οι αγρότες που κινητοποιούνται και διεκδικούν. Εκ του αποτελέσματος, ίσως οι κινητοποιήσεις τους είναι αυτές που τους βοηθούν περισσότερο. Όμως, εκείνο που θέλω να πω είναι ότι μέσα στις δημοσιονομικές συνθήκες που βιώνουμε, προσπαθούμε όσο το δυνατόν να αντιμετωπίσουμε τα προβλήματα, όπως έγινε, για παράδειγμα, πέρυσι με τις επιπτώσεις που είχαμε όταν έσπασαν τα φράγματα, μετά από τις πολλές πλημμύρες που έπληξαν την περιοχή, κι έτσι διαθέσαμε μια πίστωση, σύμφωνα με τη δυνατότητα που είχαμε. Τώρα θα με ρωτήσετε αν λύνεται το πρόβλημα με 200.000 ευρώ, τα οποία δόθηκαν για την αποκατάσταση των ζημιών από τις πλημμύρες που έγιναν. Μέσα στις δυνατότητες που έχουμε, κάτι έγινε που ουσιαστικά βοήθησε, ώστε να δώσουμε κατά τη φετινή χρονιά μια επιπλέον δυνατότητα, θα έλεγα, στους αγρότες να καλλιεργήσουν. Για παράδειγμα, αγνοείτε ότι είχαμε κάνει μια μεγάλη προσπάθεια για να λειτουργήσει στην Ορεστιάδα η Βιομηχανία Ζάχαρης και να μπορέσουμε να έχουμε τέτοια τευτλοκαλλιέργεια, ώστε να είναι αποδοτική η λειτουργία. Το πολεμάμε. Και φέτος έχουμε και τη συμφωνία που κάναμε με την Τράπεζα Πειραιώς, ώστε να λειτουργήσει ξανά και το εργοστάσιο στην Ορεστιάδα. Αντιλαμβάνεστε ότι όλα αυτά είναι μέσα στο πλαίσιο του να βοηθήσουμε τον χώρο. Μέσα, λοιπόν, στις δυνατότητες που έχει ο ΕΛΓΑ και στις δημοσιονομικές δυνατότητες που έχει η χώρα μας, θα προσπαθήσουμε κατά το δυνατόν να αντιμετωπίσουμε τα προβλήματα.
Ευχαριστούμε και για την παρουσία και για τον σεβασμό στον χρόνο. Περνάμε στην πέμπτη με αριθμό 887/20-5-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την καθυστέρηση της έκδοσης κοινής υπουργικής απόφασης, σύμφωνα με τις διατάξεις της παραγράφου 11 του άρθρου 42 του ν.4280/2014 (ΦΕΚ 159Α), με συνέπεια την πρόκληση σοβαρών προβλημάτων στους αγρότες που έχουν τη χρήση των καστανοτεμαχίων ή σε όσους επιθυμούν να ασκήσουν το σχετικό δικαίωμα. Τον λόγο έχει ο κ. Κόκκαλης για δύο λεπτά.
Ευχαριστώ, κύριε Πρόεδρε. Κύριε Υπουργέ, όπως πολύ καλά γνωρίζετε, στο άρθρο 38 του ν.4280/2014 προβλέπεται το εξής: «Σε καστανοτεμάχια που βρίσκονται μέσα σε δημόσια δάση και δασικές εκτάσεις ή σε δημοτικές ή διακατεχόμενες δασικού χαρακτήρα εκτάσεις και στα οποία φύονται περισσότερα από πέντε κατά στρέμμα εξημερωμένα ή μη καστανοδένδρα, μπορεί να παραχωρηθεί αντί τιμήματος χρήσης το δικαίωμα μόνο της δενδροκομικής εκμετάλλευσης αυτών σε μόνιμους κατοίκους των οικείων ΟΤΑ και κατά προτεραιότητα σε κατ' επάγγελμα αγρότες ή κτηνοτρόφους». Ο δικαιούχος προβαίνει σε περιποίηση των καστανοδένδρων, σε εμβολιασμούς, σε καθαρισμό της άγριας βλάστησης και σε οτιδήποτε έχει να κάνει με πράξη νομής. Περαιτέρω, σύμφωνα με το άρθρο 42 του ως άνω νόμου, προβλέπεται ότι με κοινή απόφαση των Υπουργών Περιβάλλοντος, Ενέργειας και Κλιματικής Αλλαγής και Οικονομικών καθορίζονται το ανώτατο εμβαδόν της παραχωρούμενης έκτασης, ο τύπος του παραχωρητηρίου, τα δικαιούχα πρόσωπα κ.λπ.. Εν συνεχεία, η Γενική Διεύθυνση Ανάπτυξης και Προστασίας Δασών ενημέρωσε όλες τις αποκεντρωμένες διοικήσεις ότι πρόκειται να συνταχθεί σχέδιο κοινής υπουργικής απόφασης. Με το παρόν ερωτάστε, αν είναι στα σχέδιά σας η άμεση έκδοση της κοινής υπουργικής απόφασης, δεδομένου ότι απασχολεί πάρα - πάρα πολλούς αγρότες και κτηνοτρόφους, οι οποίοι θα έχουν το δικαίωμα να χρησιμοποιούν μόνο τις εν λόγω δημόσιες εκτάσεις. Ευχαριστώ.
Παρακαλούμε. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Βουλευτά, γνωρίζετε ότι συμμερίζομαι τη δίκαιη ανησυχία σας και το ενδιαφέρον για ένα προϊόν, το οποίο αυτή τη στιγμή έχει πολύ μεγάλη σημασία για τη χώρα μας, τα κάστανα. Ήδη από τον Δεκέμβριο, με την με αριθμό 6588 απόφασή μας, που έχει δημοσιευθεί στο ΦΕΚ στις 28 Δεκεμβρίου του 2015, τα περισσότερα από τα ζητήματα που θίγετε στην ερώτησή σας έχουν ήδη απαντηθεί, γιατί έχουμε αυτή τη γενική απόφαση, που παραχωρούμε όλα αυτά τα πολύτιμα στοιχεία. Δεν είναι, βέβαια, μόνο για τα κάστανα αυτή. Αναφέρονται όλα, η σειρά προτίμησης, οι προϋποθέσεις, τα απαιτούμενα δικαιολογητικά και όλες οι γνωμοδοτήσεις, ώστε κάποιος κάτοικος να μπορέσει να αξιοποιήσει αυτόν τον πολύτιμο πόρο. Φυσικά, είμαστε σε φάση και είχαμε σχεδόν ολοκληρώσει πέρυσι τον Οκτώβριο ένα σχέδιο ειδικά για τα κάστανα, γιατί τα κάστανα είναι ένα άγριο δένδρο και ίσως χρειάζεται μεγαλύτερη εξειδίκευση, χωρίς αυτό να σημαίνει ότι εμποδίζονται αυτή τη στιγμή οι παραχωρησιούχοι να συλλέγουν τα κάστανα. Όμως, υπάρχουν δύο σημαντικές παράμετροι που δεν είχαν περιληφθεί και που προσπαθούμε να περιλάβουμε. Η μία είναι το πάρα πολύ σημαντικό ζήτημα του παράσιτου Dryocosmuskuriphilus, η λεγόμενη σφήκα της καστανιάς, το οποίο ήρθε από την Κίνα. Αυτή τη στιγμή έχει καταστρεπτικές επιδράσεις όπου πήγε αυτό το έντομο, με αποτέλεσμα ήδη στην Ιταλία το 70% της παραγωγής να έχει καταστραφεί. Γι' αυτό, οι Ιταλοί, που είχαν πολύ μεγάλη δύναμη, αρχίζουν και αγοράζουν από την ελληνική αγορά κάστανα. Έχει ήδη παρατηρηθεί, λοιπόν, πρόσφατα αυτό το έντομο στην Ελλάδα. Άρα πρέπει να εντείνουμε τις προσπάθειές μας και αυτό πρέπει να περιληφθεί στην ΚΥΑ, ώστε αυτοί οι παραχωρησιούχοι να έχουν μια σχέση με αυτή τη διαδικασία προστασίας. Ήδη έχουμε προγραμματίσει να εκταμιεύσουμε 840.857,16 ευρώ ακριβώς για τη δράση παρασκευής του αντιπαράσιτου, που είναι και αυτό ένα έντομο, και φυσικά άλλες 539.493 ευρώ για να τοποθετηθούν αυτά. Το δεύτερο ζήτημα, το οποίο έλειπε και πρέπει να ενσωματωθεί - και είμαστε σε φάση ενσωμάτωσης, ώστε πιστεύω σε λίγες εβδομάδες, πριν την καινούργια περίοδο, να έχουμε την ΚΥΑ, στην οποία αναφέρεστε - είναι ότι πρέπει να προστατευτεί η βιοποικιλότητα. Η Ελλάδα έχει μερικούς καθαρούς γενοτύπους καστανιάς που πρέπει να προστατευτούν σε ειδικά φυτώρια, ώστε να μην επιμειχθούν με άλλα είδη. Ήδη, με στοιχεία από την Ευρωπαϊκή Ένωση, που είναι δημοσιευμένα από το 2005, η ελληνική καστανιά είναι το πλουσιότερο απόθεμα γενοτύπου που υπάρχει στην Ευρώπη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Τελειώνω σε μια φράση, κύριε Πρόεδρε. Άρα, λοιπόν, αυτά τα στοιχεία πρέπει να περιληφθούν, ώστε οι παραχωρησιούχοι να έχουν και αυτοί τη συνευθύνη τους στην προστασία του είδους και από τα έντομα και από τη γενετική επιμιξία. Ευχαριστώ.
Κύριε Κόκκαλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, εξ όσων έχω καταλάβει, η έκδοση της ΚΥΑ εξαρτάται από το αντιπαράσιτο, από ό,τι είπατε, και από τη βιοποικιλότητα στην ανάληψη της ευθύνης και από τους παραχωρησιούχους. Εάν μπορείτε, θα ήθελα χρονικά, και πάντα σε συνεργασία και με τις αποκεντρωμένες διοικήσεις, να προβλέψετε την έκδοση της κοινής υπουργικής απόφασης εν όψει του κάστανου, που όπως είπατε είναι πάρα πολύ σημαντικό προϊόν για την Ελλάδα. Ευχαριστώ.
Εμείς ευχαριστούμε και για τον σεβασμό στον χρόνο, κύριε Κόκκαλη. Ο κ. Τσιρώνης έχει τον λόγο.
Εκτιμούμε ότι τις επόμενες εβδομάδες θα συμπληρωθεί η ΚΥΑ με αυτά τα δύο πολύ σημαντικά ζητήματα και θεωρώ ότι σίγουρα πριν το καλοκαίρι και βεβαιότατα πολύ πριν την καινούργια περίοδο συλλογής των καστάνων, θα είναι έτοιμη η ΚΥΑ. Απ' ό,τι μου έχουν πει οι Υπηρεσίες, θεωρούν ότι είναι θέμα ολίγων εβδομάδων. Ευχαριστώ.
Ωραία. Θα βγουν, λοιπόν, τα κάστανα από τη φωτιά σε λίγες εβδομάδες! Επόμενη είναι η έκτη με αριθμό 862/13-5-2016 επίκαιρη ερώτηση δεύτερου κύκλου του Βουλευτή Β΄ Αθηνών της Ένωσης Κεντρώων κ. Γεωργίου - Δημητρίου Καρρά προς τον Υπουργό Παιδείας, Έρευνας και Θρησκευμάτων, σχετικά με την αδικαιολόγητη καθυστέρηση της επαγγελματικής αναγνώρισης ειδικοτήτων Μηχανικών ΤΕΙ εξαιτίας της παράλειψης έκδοσης των προβλεπόμενων κανονιστικών προεδρικών διαταγμάτων. Κύριε Καρρά, ορίστε, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, ευχαριστώ για την παρουσία σας. Τίθεται το ζήτημα ότι με την ίδρυση των ΤΕΙ το έτος 1984 προβλέφθηκαν δύο πρωτοβουλίες. Η μία ήταν ότι με προεδρικό διάταγμα θα καθορίζονται τα ΤΕΙ και τα τμήματά τους, το πλαίσιο των σπουδών και η διάρκεια των σπουδών και με την αποφοίτηση των πρώτων σπουδαστών θα έχουν εκδοθεί προεδρικά διατάγματα, τα οποία θα καθορίζουν τα επαγγελματικά τους δικαιώματα. Από το 1984, λοιπόν, έχουν ιδρυθεί δεκάδες τμήματα στα ΤΕΙ με επιμέρους ειδικότητες μηχανικών - σ' αυτούς αναφέρομαι αυτή τη στιγμή - οι οποίοι έχουν αποφοιτήσει. Αναφερόμαστε σε έναν αριθμό τουλάχιστον σαράντα χιλιάδων αποφοίτων σε όλο αυτό το χρονικό διάστημα. Δυστυχώς, όμως, δεν εκδόθηκαν τα προεδρικά διατάγματα εκείνα, τα οποία θα καθορίζουν τα επαγγελματικά τους δικαιώματα. Έγιναν κάποιες προσπάθειες τη δεκαετία του 1990, οι οποίες, δυστυχώς, ήταν ατελέσφορες. Παρενέβη το Συμβούλιο της Επικρατείας και ακύρωσε ένα μέρος. Όμως, στη συνέχεια, με αιτήσεις ενδιαφερομένων, κύριε Πρόεδρε, κυρία Υπουργέ, έχει καταδικαστεί το ελληνικό δημόσιο. Έχει διαπιστωθεί και με απόφαση της ολομελείας του Συμβουλίου της Επικρατείας το 2005 ότι η μη έκδοση των προεδρικών διαταγμάτων για την κατοχύρωση των επαγγελματικών δικαιωμάτων συνιστά παράλειψη οφειλομένης ενεργείας. Αυτή η παράλειψη οφειλομένης ενεργείας είναι με δεδικασμένο έναντι του Υπουργού Παιδείας - αναφέρομαι ότι είναι ο επισπεύδων Υπουργός κατά τον νόμο, διότι τα διατάγματα εκδίδονται με πρόταση του Υπουργού Παιδείας και του κατά περίπτωση αρμοδίου, αν πρόκειται για μηχανικούς, προφανώς του Υπουργού ΠΕΧΩΔΕ - αλλά από το 2005 μέχρι σήμερα δεν υπάρχει συμμόρφωση προς την έκδοση αυτών των κανονιστικών διαταγμάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Θα σημειώσω ότι έχουμε επανειλημμένες αποφάσεις του Συμβουλίου της Επικρατείας - μέχρι και το 2016 έχουν εκδοθεί - που κρίνουν παράνομη τη σιωπή του κράτους. Με την έννοια αυτή, λοιπόν, παρακαλώ την κυρία Υπουργό να απαντήσει - στις δυνατότητες του Υπουργείου και στις προθέσεις - πότε και πώς θα καθορίσει τα επαγγελματικά δικαιώματα αυτά των αποφοίτων, οι οποίοι, σημειωτέον, εισέρχονται με εισιτηρίους εξετάσεις στις ανώτατες σχολές και έχουν την προσδοκία ότι στη διαδρομή, μετά την αποφοίτησή τους, θα έχουν τη δυνατότητα ασχολήσεως. Θέλω δε να διευκρινίσω - τελειώνω, κύριε Πρόεδρε - ότι η ερώτησή μου δεν επιδιώκει να αποκτήσουν δικαιώματα αποφοίτου πολυτεχνείου, όπου έχουμε πενταετείς ή εξαετείς σπουδές, αλλά να προσδιοριστούν τα επαγγελματικά τους δικαιώματα βάσει του επιπέδου σπουδών, το οποίο έχουν υποστεί και του χρόνου φοιτήσεως. Ευχαριστώ.
Κυρία Υπουργέ, ορίστε, έχετε τον λόγο.
Ευχαριστώ, κύριε Καρρά, για την ερώτηση. Είναι μια ερώτηση η οποία έχει πολύ μεγάλη σημασία, για να δούμε ότι επί σαράντα χρόνια έχουμε ένα από τα πολλά προβλήματα που ταλανίζουν αυτή την κοινωνία και τα οποία δεν βρίσκουν λύση. Θέλω, βέβαια, να μου επιτρέψετε εδώ να σας πω ότι δεν μπορεί ένας Υπουργός, που αναλαμβάνει πριν από μερικούς μήνες και έχει τέτοια πολύ σοβαρά προβλήματα να επιλύσει, να πει «θα το λύσω εχθές». Χρειάζεται ένα διάστημα, ένας εύλογος χρόνος, για να κατανοήσει το πρόβλημα και να μπορέσει να φθάσει σε μια οριστική νομοθετική ρύθμιση. Να πω εδώ ένα πράγμα γενικά, επειδή άκουγα και χθες την κ. Γεννηματά, που έλεγε ότι για τις καρέκλες τους θα υποστεί πολλά η κοινωνία.
Μην απαντάτε σε εμένα γι' αυτά.
Να πω με το παράδειγμα αυτό, ότι με τις επί σαράντα χρόνια καρέκλες των διαφόρων έχουμε διάφορα τέτοια προβλήματα, με τα οποία αδικούνται μεγάλες κοινωνικές ομάδες. Ας έρθουμε, λοιπόν, στο συγκεκριμένο. Ξέρουμε το χρονικό, το είπατε και εσείς. Είναι ακριβώς έτσι όπως το λέτε, πρέπει να οριστούν επαγγελματικά δικαιώματα επιτέλους. Εμείς έχουμε κάνει τρεις συναντήσεις ήδη με τους εκπροσώπους της ΕΕΤΕΜ, για να μας πουν, να συζητήσουμε, να δούμε τα δικαιώματα, τις διεκδικήσεις που έχουν και να τις βάλουμε προς συζήτηση. Βούληση του Υπουργείου είναι - τους το είπα άλλωστε πάρα πολλές φορές - να επιλυθεί αυτό το ζήτημα όσο το δυνατόν γρηγορότερα και λέω όσο το δυνατόν γρηγορότερα, γιατί ξέρετε, κύριε Καρρά, ότι για τα δικαιώματα το Υπουργείο Παιδείας δεν λέει τι επάγγελμα θα κάνει κανείς, αλλά σύμφωνα με το ακαδημαϊκό πρόγραμμα ορίζει τι δύναται να κάνει κανείς. Μετά είναι διάφορα συναρμόδια Υπουργεία που αποφασίζουν τους όρους και όλα αυτά. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού]] Η βούληση, λοιπόν, της τωρινής ηγεσίας του Υπουργείου Παιδείας είναι να επιλύσει το πρόβλημα, με μια μικρή διαφορά - και το λέω για να το ακούσουν και οι άνθρωποι της ΕΕΤΕΜ, που είμαι σίγουρη ότι μας ακούν τώρα - , ότι αυτό δεν είναι κάτι που γίνεται σε μια πελατειακή σχέση Υπουργού και μιας εκπροσώπησης ενός φορέα, όπως είναι η ΕΕΤΕΜ, αλλά δημιουργεί ένα άλλο πνεύμα σε αυτήν την κοινωνία. Δηλαδή αυτά τα στεγανά που έχουμε ότι οι άνθρωποι που κάνουν πέντε χρόνια σπουδές στο Πολυτεχνείο, έχουν όλα τα δικαιώματα και οι άνθρωποι που κάνουν τέσσερα χρόνια σπουδές δεν έχουν κανένα δικαίωμα, εδώ είναι και ζήτημα αλλαγής νοοτροπίας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Εμείς θα τα δώσουμε τα επαγγελματικά δικαιώματα, το θέμα είναι να μην εκπέσουν πάλι από το Συμβούλιο της Επικρατείας. Γιατί, κύριε Καρρά, συμβαίνει το εξής παράδοξο. Λέει το Συμβούλιο της Επικρατείας «ορίστε δικαιώματα». Μόλις πάει κάποιος να τα ορίσει, προσφεύγει το αντίπαλο «στρατόπεδο» και εκπίπτουν από το Συμβούλιο της Επικρατείας. Εμείς θέλουμε να φτάσουμε σε μια οριστική διευθέτηση. Γι' αυτό λέω ότι δεν είναι η σχέση του τύπου «ήρθαν αυτοί και διεκδικήσαν και ο Υπουργός είπε «πάρτε τα»». Είναι το θέμα να αλλάξει λίγο αυτή η νοοτροπία και να σπάσει αυτός ο ανταγωνισμός ανάμεσα σε μηχανικούς του Πολυτεχνείου και μηχανικούς των ΤΕΙ. Στη δευτερολογία μου θα πω μερικά πράγματα ακόμη.
Κύριε Παππά, έχετε τον λόγο. Συγγνώμη, κύριε Καρρά.
Κύριε Πρόεδρε, μου αλλάζετε συχνά το όνομα.
Όχι, είναι πολύ μακροσκελές το όνομά σας και δεν ξεχνιέται εύκολα. Έχετε δύο ονόματα εσείς. Έχετε τον λόγο, κύριε Καρρά.
Εγώ θα συμφωνήσω με την Υπουργό για τις δυσκολίες του προβλήματος οι οποίες υπάρχουν. Όμως θα συστήσω κάτι και θα μου το επιτρέψετε. Έχουμε ένα πακέτο πλέον αποφάσεων του Συμβουλίου της Επικρατείας, γιατί, όπως γνωρίζετε, κάποιοι απόφοιτοι κάποιου τμήματος έχουν προσφύγει. Αν, λοιπόν, κωδικοποιήσουμε τη νομολογία η οποία έχει διαμορφωθεί, νομίζω ότι θα βοηθήσει να δούμε, εάν μπορούμε να προχωρήσουμε, να βγουν και τα διατάγματα αυτά, κυρία Υπουργέ. Εγώ απηύθυνα σε εσάς την ερώτηση, όπως είπα και στην πρωτολογία μου, για τον λόγο ότι είστε το επισπεύδον Υπουργείο. Επιπλέον δε, θέλω να παρατηρήσω και θα μου το συγχωρέσετε αυτό, ότι το τι είπε η κ. Γεννηματά, τουλάχιστον εμένα δεν με αφορά για οποιοδήποτε θέμα. Επιπλέον θέλω να πω και κάτι άλλο. Διευκρίνισα στην πρωτολογία μου ότι δεν έρχομαι εδώ να απαιτήσω για να ισοχρονιστούν και να γίνουν ισόκυρα όλα, διότι αντιλαμβάνομαι τη διαφοροποίηση των σπουδών, όχι μόνο τη χρονική αλλά και ενδεχόμενα το αντικείμενο των σπουδών των ΤΕΙ, σε σχέση με τους αποφοίτους των ΑΕΙ, πολυτεχνείου, ή πολυτεχνειακών σχολών. Με την έννοια αυτή, λοιπόν, κυρία Υπουργέ, προτείνω, αν έχετε την καλοσύνη, πρώτα από όλα να ξεκινήσει η διαδικασία, διότι οι άνθρωποι αυτοί, όπως και εσείς παραδεχθήκατε, έχουν χρόνια και δεν ξέρουν τι έχουν και τι δεν έχουν, αν έχουν δικαιώματα ή δεν έχουν. Εύλογα παρατηρήσατε ότι θα πάνε στο Συμβούλιο της Επικρατείας. Αυτό να το αφήσουμε κατά μέρος. Αν μελετήσουμε τη νομολογία που έχει διαμορφωθεί εδώ και δεκαπέντε χρόνια, θα βγάλουμε ασφαλή συμπεράσματα και θα μπορέσετε να προχωρήσετε σε περιορισμό. Δεν λέω σε εντελώς εξάλειψη κινδύνου ακυρώσεως αλλά σε περιορισμό κινδύνου ακυρώσεως. Προτείνω, λοιπόν, ότι θα πρέπει να κινηθείτε προς αυτήν την κατεύθυνση, αφού διαπιστώνω την καλή διάθεση του Υπουργείου. Ωστόσο, θέλω να παρακαλέσω για δύο ζητήματα μόνο, ώστε να μου απαντήσετε στη δευτερολογία σας, αν έχετε την καλοσύνη. Έχετε δυνατότητα εκτίμησης χρόνου; Αυτό είναι το κρισιμότερο, όπως κατανοείτε, κυρία Υπουργέ, διότι το να μπούμε σε ατέρμονες διαβουλεύσεις, σημαίνει ότι μένουμε στα παρελθόντα, τα οποία και εσείς η ίδια στηλιτεύσατε, λέγοντας για τη μακρόχρονη πορεία που υπήρξε σ' αυτήν την υπόθεση. Επίσης θα παρακαλούσα, ει δυνατόν, να σταθείτε στο θέμα των επιμέρους δικαιωμάτων, γιατί αυτός θα είναι ένας κίνδυνος ακυρώσεως. Εάν πάτε συνολικά να καθορίσετε επαγγελματικά δικαιώματα, γνωρίζετε καλύτερα από εμένα ότι αυτή η απόφαση που θα εκδοθεί, θα ακυρωθεί. Ενώ αντίθετα αν κάνετε μια αντιστοιχία ΤΕΙ και τμημάτων, ώστε να δείτε τι σπουδές δίνουν και να δείτε με τα συναρμόδια Υπουργεία τα αντίστοιχα δικαιώματα, τότε το θέμα θα έχει λυθεί. Σημειώνω δε ότι είχα προθυμία να υποβάλω αυτήν την ερώτηση, διότι συνήντησα τους ενδιαφερομένους και διαπίστωσα όχι εκ των λεγομένων τους, αλλά εκ του υλικού που μου έφεραν, τη δυστοκία του προβλήματος, κύριε Πρόεδρε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, επιτρέψτε μου να ολοκληρώσω σε τριάντα δευτερόλεπτα. Πριν τελειώσω, λοιπόν, θα ήθελα να συμπληρώσω ότι δυστυχώς έχω και αποφάσεις - δεν φταίει η δική σας Κυβέρνηση, αλλά σε λίγο καιρό θα το αντιμετωπίσετε και εσείς - ανωτάτων δικαστηρίων, που καταδικάζουν το κράτος σε αποζημιώσεις με το γνωστό άρθρο 105 του εισαγωγικού νόμου του Αστικού Κώδικα για παράλειψη οφειλομένης ενεργείας. Αυτοί οι άνθρωποι αποζημιώνονται για τον λόγο ότι δεν καθόρισε η πολιτεία τα δικαιώματά τους και τους ζημίωσε όχι μόνο υλικά αλλά και ηθικά. Με την έννοια αυτή νομίζω ότι είναι πλέον μεγαλύτερη η ανάγκη να επισπεύσετε, κυρία Υπουργέ. Κύριε Πρόεδρε, στο σημείο αυτό θα ήθελα να καταθέσω τις σχετικές αποφάσεις.
Ωραία, κύριε Καρρά, σας ευχαριστούμε. Ορίστε, κυρία Υπουργέ, έχετε τον λόγο για να απαντήσετε.
Κύριε συνάδελφε, τα είπατε καλύτερα απ' ό,τι θα τα έλεγα εγώ και χαίρομαι που στη Βουλή γίνεται αυτή η συζήτηση. Εγώ αυτό που έχω να πω - και το είπα στους ίδιους τους ανθρώπους της ΕΕΤΕΜ - είναι ότι έχουν υποστεί μια μεγάλη αδικία, την οποία έχω δεσμευτεί ότι θα εξαλείψω, όσο περνάει από το χέρι μου και όσο είμαι σ' αυτή τη θέση. Ξεκινήσαμε - και το είπαμε και προχθές που είχαμε συνάντηση στο Υπουργείο και έχετε δίκιο και γι' αυτό είπα ότι τα είπατε καλύτερα από εμένα - να πάρουμε τη νομολογία και να κάνουμε βήματα. Αυτό δηλαδή που τους παρακάλεσα και αυτό τους είπα. Μη μου λέτε ότι σε έναν μήνα θα πρέπει να έχεις δώσει τα δικαιώματα. Πρέπει να φτιαχτεί ένα ισχυρό επιχείρημα, που να μην είναι ανταγωνιστικό. Δεν είναι ανταγωνιστές οι άνθρωποι του πολυτεχνείου με τους ανθρώπους των ΤΕΙ. Θα πρέπει να δούμε την κατάσταση - και κάνατε πάρα πολύ καλά που το επισημαίνετε και εγώ τώρα τελευταία το διαπίστωσα - τμήμα προς τμήμα, για να δούμε και τις σπουδές. Το Υπουργείο Παιδείας, είναι υποχρεωμένο να κρίνει τα ακαδημαϊκά προγράμματα και βάσει αυτών να προτείνει δικαιώματα, να πει δηλαδή ότι αυτά είναι τα δικαιώματα. Σ' αυτήν την κατεύθυνση είμαστε και αυτό προσπαθούμε να κάνουμε. Θα ήθελα να σημειώσω εδώ κάτι. Είναι επιτακτικό να γίνει αυτό για τους μηχανικούς, γιατί είπα και πριν ότι στο πολυτεχνείο έχουμε όλα τα δικαιώματα στα πέντε χρόνια φοίτησης, ενώ σε τμήματα των ΤΕΙ έχουμε τέσσερα χρόνια αλλά μηδέν δικαιώματα. Εδώ, λοιπόν, έχουμε μια μεγάλη αδικία. Εγώ δεν είπα να έχουν τα δικαιώματα των πέντε χρόνων - και χαίρομαι πάρα πολύ που το υπογραμμίσατε - αλλά αυτό δεν σημαίνει ότι δεν θα πρέπει να έχουν καθόλου δικαιώματα. Εκεί, λοιπόν, πρέπει να βρούμε δικαιώματα και όχι με ατέρμονες διαβουλεύσεις, γιατί αυτά τα πράγματα έχουν γίνει. Θα πρέπει να γίνει δηλαδή αυτό που τους είπα. Θέλω το σκεπτικό των επιχειρημάτων, για να στήσουμε ένα πράγμα που δεν θα δημιουργεί πόλεμο αλλά ειρήνη και να διαχωρίσουμε μέσα στην κοινωνία τι είναι μηχανικοί ΤΕΙ και τι είναι μηχανικοί Πολυτεχνείου. Δεν θα πρέπει να δημιουργηθεί ανταγωνισμός μεταξύ τους. Όσον αφορά το χρονοδιάγραμμα για το οποίο με ρωτήσατε, θα σας πω κάτι, αγαπητέ κύριε συνάδελφε. Όσο περίεργο κι αν σας φαίνεται, έχουμε περίπου εκατόν πενήντα τμήματα πανεπιστημίων και ΤΕΙ - κυρίως ΤΕΙ αλλά και πανεπιστημίων - χωρίς επαγγελματικά δικαιώματα. Για να έρθουμε τώρα και σε κάτι που γίνεται, εγώ πρότεινα στους μηχανικούς των ΤΕΙ, να δούμε συνολικά το θέμα και να πάρουν όλοι δικαιώματα. Θα πρέπει δηλαδή να έρθει ένα νομοσχέδιο, που να προβλέπει σε όλους τα δικαιώματα που πρέπει να έχουν. Καταλαβαίνω βέβαια ότι οι άνθρωποι βιάζονται, γιατί σ' αυτήν την εκκρεμότητα είναι επί σαράντα χρόνια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Θα το δούμε. Πάντως δεν πρόκειται να χρονίσει. Αλλά, μη με βάζετε να πω - δεν μου αρέσει, δηλαδή, από νοοτροπία κιόλας - ότι μέσα σε δεκαπέντε ημέρες θα έχει γίνει ή τέλη Ιουνίου θα έχει γίνει. Μακάρι να έχει γίνει. Μακάρι! Αλλά εγώ θέλω να πω ότι σε έναν άμεσο χρόνο αυτό το θέμα, εμείς θα φροντίσουμε να επιλυθεί. Σας ευχαριστώ.
Κι εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι πέντε μαθήτριες και δύο συνοδοί εκπαιδευτικοί από το Δημοτικό Σχολείο Εκάλης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Η ενδέκατη με αριθμό 880/17-5-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των τραπεζών, δεν συζητείται λόγω κωλύματος του Υπουργού Οικονομικών κ. Ευκλείδη Τσακαλώτου. Επίσης η τέταρτη με αριθμό 861/13-5-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Πολιτισμού και Αθλητισμού, σχετικά με την κατάσταση στον Οργανισμό Μεγάρου Μουσικής, δεν συζητείται λόγω κωλύματος του Υπουργού Πολιτισμού και Αθλητισμού κ. Μπαλτά. Αιτία της απουσίας του κ. Μπαλτά είναι η επίσκεψη του κ. Πούτιν. Επίσης η όγδοη με αριθμό 794/18-4-2016 επίκαιρη ερώτηση δεύτερου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου, δεν συζητείται λόγω κωλύματος του κ. Πολάκη. Αμέσως τώρα θα συζητηθεί η δέκατη τρίτη με αριθμό 852/10-5-2016 επίκαιρη ερώτηση δεύτερου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Εξωτερικών, σχετικά με τους «άταφους πεσόντες του έπους του '40 και τη σημερινή ανήθικη» - όπως την χαρακτηρίζει ο Βουλευτής - «απαίτηση του αλβανικού Υπουργείου Εξωτερικών». Ορίστε, κύριε Βαγιωνά, έχετε τον λόγο για δύο λεπτά.
Κύριε Πρόεδρε, κύριε Υπουργέ, η ερώτηση που έγινε προ μηνός περίπου είναι για τους άταφους νεκρούς στρατιώτες του ελληνικού έπους του 1940. Θα είμαι πολύ σύντομος να περιγράψω το γεγονός ότι αυτή η ιστορία αρχίζει πριν από δεκαπέντε περίπου χρόνια με πρωτοστάτη τον Γιώργο Σούρλα, Αντιπρόεδρο, πρώην Υπουργό και πρώην Βουλευτή. Δαπανήθηκε πολύς χρόνος, πολύς κόπος και αρκετά χρήματα και κάποια στιγμή έγινε μια συμφωνία. Τι λέει η συμφωνία που υπέγραψε και η ηγεσία της Αλβανίας; Είναι συμφωνία η οποία αναγνωρίζει την ανθρωπιστική διάσταση του προβλήματος και την ηθική υπόσταση που υπάρχει και ότι χρειάζεται ένας ευπρεπής ενταφιασμός των πεσόντων στρατιωτών στο ελληνικό έπος του 1940. Από την εποχή εκείνη, λοιπόν, που υπεγράφη η συμφωνία αυτή το 2009 έγιναν κάποιες ομάδες εμπειρογνωμόνων και από τις δυο πλευρές, έγινε ο κανονισμός της λειτουργίας αυτών και συνήλθαν οι δύο επιτροπές, εάν δεν κάνω λάθος, στις 25 Απριλίου του 2012. Μέχρι τότε τα πράγματα πήγαιναν καλά. Από εκεί και πέρα όμως, κάτι φαίνεται ότι δεν πηγαίνει καλά. Και συγκεκριμένα, η Αλβανία βρισκόμενη σε προενταξιακή διαδικασία ήρθε και στην Ελλάδα το 2014. Υπάρχει η ένωση των συγγενών των πεσόντων στην Αλβανία, την οποία εκπροσωπούν δυο πρώην Βουλευτές, ο κ. Σούρλας ως επίτιμος και ο κ. Άρης Μπουλούκος, οι οποίοι προς την ελληνική Κυβέρνηση απευθυνόμενοι είπαν ότι πρέπει να γίνει προαπαιτούμενο το γεγονός αυτό, για να υπογραφεί η προενταξιακή διαδικασία. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Η Κυβέρνηση θεώρησε τότε σκόπιμο ότι αφού υπάρχει συμφωνία, η γείτονα χώρα θα σεβαστεί τη συμφωνία της και δεν θα δημιουργήσει προβλήματα. Όμως, τα πράγματα δεν φαίνονται να είναι έτσι. Και αυτά θα τα πούμε στη δευτερολογία, αφού ακούσω την απάντησή σας, κύριε Υπουργέ.
Παρακαλούμε, κύριε Αμανατίδη, έχετε τον λόγο.
Ευχαριστώ, κύριε συνάδελφε, για την ερώτηση. Πριν από δεκαπέντε, είκοσι μέρες περίπου είχα απαντήσει σε ανάλογη ερώτηση. Ωστόσο, ευχαριστώ για τη δυνατότητα που μου δίνετε ακόμα μια φορά να επαναλάβω συγκεκριμένα επί του ζητήματος τις απόψεις του Υπουργείου Εξωτερικών. Θεωρούμε ότι όντως, αυτό το οποίο αναφέρετε στην ερώτησή σας είναι ένα από τα κύρια ζητήματα που πρέπει να επιλυθούν και παραμένουν εκκρεμή. Δηλαδή, ποιο ζήτημα; Το ζήτημα του ευπρεπούς και τιμητικού ενταφιασμού των Ελλήνων πεσόντων στρατιωτών, οι οποίοι σκοτώθηκαν τα έτη 1940-1941, κατά τη διάρκεια του ελληνοϊταλικού πολέμου. Η συμφωνία για τα στρατιωτικά κοιμητήρια έχει τεθεί σε ισχύ από τις 6 Μαΐου του 2010 και έχει ήδη συγκροτηθεί, όπως αναφέρατε, η αρμόδια μεικτή επιτροπή εμπειρογνωμόνων. Η πολιτική ηγεσία της χώρας μας, κατά την πρόσφατη επίσκεψη του Αλβανού Υπουργού Εξωτερικών στην Αθήνα, σε όλα τα επίπεδα προέβη και συνεχίζει να προβαίνει σε διμερείς επαφές στις δέουσες επισημάνσεις προς την αλβανική πλευρά, με στόχο την ανάγκη της επιτάχυνσης της υλοποίησης της ανωτέρω συμφωνίας, επισημαίνοντας ταυτόχρονα την υψηλή ηθική και ανθρωπιστική σημασία που αποδίδει η χώρα μας στο ζήτημα αυτό. Επιπλέον, ως Ελλάδα, κινούμαστε συντονισμένα για την άμεση σύγκληση στην Αθήνα της δεύτερης συνόδου της ως άνω μεικτής επιτροπής, επί τη βάσει των δικών της συγκεκριμένων προτάσεων. Έχουμε προτείνει την έναρξη εργασιών επί ενός, κατ' αρχάς, σημείου - στην προκειμένη περίπτωση το Κοιμητήριο της Κλεισούρας - και μετά την ολοκλήρωση του έργου αυτού τη συνέχιση των εργασιών σε άλλο σημείο που θα επιλέξουν από κοινού οι δύο πλευρές. Για το δεύτερο σκέλος της ερώτησής σας που αφορά τον αριθμό των Ελλήνων πεσόντων δεν είμαι αρμόδιος να σας απαντήσω εγώ. Σας ενημερώνω ότι αρμόδιο να απαντήσει επίσημα είναι το Υπουργείο Εθνικής Αμύνης. Στη δευτερολογία μου θα σας πω και γι' αυτά που αναφέρατε για την προενταξιακή πορεία της Αλβανίας στην Ευρωπαϊκή Ένωση. Ευχαριστώ πολύ.
Κύριε Βαγιωνά, έχετε τον λόγο.
Κύριε Υπουργέ, δεν γνωρίζω πότε έγινε αυτή η ερώτηση σχετικά με το Ελληνικό έπος του1940. Υπάρχει, όμως, μια ερώτηση - εκτός αν μιλάτε για αυτήν - του συναδέλφου του κ. Κώστα Τσιάρα, του Γενικού Γραμματέα της Κοινοβουλευτικής Ομάδας της Νέας Δημοκρατίας, τον Νοέμβριο του 2015, την οποία έχω στα χέρια μου. Δεν έχω τον χρόνο να διαβάσω την απάντηση του κυρίου Υπουργού. Περιορίζομαι μόνο στην παράγραφο 5 και διαβάζω αυτολεξεί: «Ως γνωστόν, η Αλβανία απέκτησε πρόσφατα το καθεστώς της υποψήφιας χώρας προς ένταξη στην Ευρωπαϊκή Ένωση. Κατά συνέπεια και όπως σταθερά και επίμονα τόνισα κατά την επίσκεψή μου στη χώρα τον περασμένο Ιούλιο, είναι σημαντική η προσήλωσή της στην τήρηση των δεσμεύσεών της που έχει αναλάβει και δη των συμβατικών. Όμως, η ελληνοαλβανική συμφωνία του 2009 αποτελεί αναγκαίο και ασφαλή δείκτη στην ευρωπαϊκή της πορεία». Επισημαίνω αυτό. Όμως, τον τελευταίο καιρό και ιδιαίτερα τον μήνα Μάιο γίνονται βανδαλισμοί στην Αλβανία. Συγκεκριμένα - θα τα καταθέσω, για να τα έχετε υπ' όψιν σας - το αλβανικό Υπουργείο Εξωτερικών με τον κ. Γλεβίν Ντερβίση - αν δεν κάνω λάθος είναι στις 25-2-2015- δεν αναγνωρίζει κανέναν Έλληνα στρατιώτη του έπους του 1940, αν δεν υπάρχει η μεταλλική ταυτότητα. Αυτό είναι ένα τέχνασμα, είναι μια υποκρισία, για να μην γίνει τίποτα. Όμως, το χειρότερο από όλα είναι ότι στο ύψωμα 731, αυτό το οποίο έπεσε κατά πέντε περίπου μέτρα, υπήρξαν βανδαλισμοί. Δεν θέλω να πιστεύω ότι ενοχοποιείται η Κυβέρνηση αλλά κάποιοι βάνδαλοι που δρουν ως ελεύθεροι σκοπευτές. Θα το καταθέσω και αυτό στα Πρακτικά. Κατέστρεψαν, λοιπόν, πλήρως το νεκροταφείο στο ύψωμα 731. Λυπάμαι που δεν υπάρχουν άλλοι συνάδελφοι στην Αίθουσα. Δεν πειράζει. Όλοι είναι πατριώτες. Εγώ έχω συζητήσει με πολλούς συναδέλφους όλων των πτερύγων και είμαστε αποφασισμένοι να σας βοηθήσουμε, εφόσον εσείς το θέλετε. Πρέπει να αναλάβετε πλήρως την ευθύνη ότι de facto θα θέσουμε θέμα ότι είναι απαραίτητη προϋπόθεση να ρυθμιστεί το ανθρωπιστικό και ηθικό αυτό θέμα. Αλλιώς, δεν μπορούμε να συνεχίσουμε και δεν θα δεχθούμε τη γείτονα στην Ευρωπαϊκή Ένωση, προβάλλοντας βέτο. Σας ευχαριστώ πολύ.
Ευχαριστούμε κι εμείς για την τήρηση του χρόνου. Κύριε Αμανατίδη, έχετε τον λόγο.
Πιστεύω, κύριε Βουλευτά, ότι με τη δευτερολογία μου θα σας ικανοποιήσω στο κομμάτι το οποίο ακριβώς ρωτάτε. Θέλω να επαναλάβω και από τη θέση αυτή για το συγκεκριμένο ζήτημα ότι πρόκειται για θέμα μείζονος εθνικού και ηθικού ενδιαφέροντος. Η Αλβανία απέκτησε το καθεστώς υποψήφιας προς ένταξη στην Ευρωπαϊκή Ένωση χώρας με τη σταθερή στήριξη της Ελλάδας. Ως εκ τούτου, η συνέπειά της στην τήρηση των δεσμεύσεών της και δη των συμβατικών αποτελεί σταθερό και ασφαλή δείκτη στην ευρωπαϊκή αυτή πορεία. Επιμένουμε, δηλαδή, ότι θα πρέπει να εκπληρωθούν οι υποχρεώσεις τις οποίες έχουν βάλει. Η ελληνική πλευρά θεωρεί αναγκαίο να κλείσουν όλα τα διμερή θέματα άμεσα και προτού ξεκινήσουν οι εργασίες για την ένταξη της Αλβανίας στην Ευρωπαϊκή Ένωση, μέσω - θα έλεγα - καθαρών λύσεων, προκειμένου η είσοδος της Αλβανίας στην Ευρωπαϊκή Ένωση να μην συνοδεύεται με εκκρεμότητες εντός του ευρωπαϊκού πλαισίου. Νομίζω ότι πρέπει να σας ικανοποίει η απάντηση αυτή ως προς αυτό. Βεβαίως, κάθε βοήθεια στην οποία έχετε προβεί είναι ευπρόσδεκτη και με μεγάλη χαρά να τη δεχτούμε, έτσι ώστε να λυθούν τα θέματα αυτά, γιατί αποτελεί ντροπή η μη λύση αυτού του ζητήματος, ειδικά για την Ελλάδα. Ευχαριστώ πολύ, κύριε Βουλευτά.
Ευχαριστούμε κι εμείς. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις συνοδοί καθηγητές από το Δημοτικό Σχολείο της όμορφης Νάουσας της Πάρου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ευχαριστούμε τα παιδιά για τον αέρα του Αιγαίου που μας φέρνουν. Περνάμε στην πρώτη με αριθμό 4529/6-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον αποκλεισμό των ανέργων όλων των νησιωτικών δήμων από το «Πρόγραμμα Κοινωφελούς Εργασίας». Κύριε Κεγκέρογλου, έχετε τον λόγο για δυο λεπτά.
Ευχαριστώ, κύριε Πρόεδρε. Η ερώτηση συζητείται με αφορμή γραπτή ερώτηση που υποβάλαμε μαζί με τον συνάδελφο Βουλευτή και Αντιπρόεδρο της Βουλής κ. Κρεμαστινό και τον συνάδελφο Βουλευτή κ. Γεώργιο Αρβανιτίδη. Κυρία Υπουργέ, είναι γενικότερο το θέμα και θα μιλήσουμε βεβαίως και για το Πρόγραμμα Κοινωφελούς Εργασίας. Όμως, η Κυβέρνηση εδώ και λίγους μήνες έχει βάλει στο στόχαστρο τη νησιωτικότητα. Καταργεί μέτρα στήριξης, τα οποία έχουν ληφθεί στο παρελθόν, στο πλαίσιο της εφαρμογής του Συντάγματος και συγκεκριμένα του άρθρου 101, προκειμένου να άρουμε τις αρνητικές μόνιμες συνέπειες της νησιωτικότητας. Αυτά τα μέτρα που καταργήσαμε και στο τελευταίο νομοσχέδιο που ψηφίστηκε, αφορούν κυρίως φορολογικά κίνητρα. Υπάρχει ανάγκη να επανεξεταστούν, ιδιαίτερα μετά την τοποθέτηση του Υπουργού Εθνικής Άμυνας κ. Καμμένου, ο οποίος μετά την ψήφιση αυτών των μέτρων είπε ότι ήταν εγκληματική πράξη η κατάργηση των μέτρων στήριξης και αντισυνταγματική. Εκτός, όμως, από τον κύριο Υπουργό, σήμερα το πρωί ο Πρόεδρος της Βουλής σε τηλεοπτικό κανάλι εξέφρασε την ίδια άποψη, λέγοντας ότι είναι στα όρια της αντισυνταγματικότητας και όχι της συνταγματικότητας οι συγκεκριμένες διατάξεις. Τίθεται επομένως ένα ευρύτερο θέμα, γενικότερο, για την ισχύ αυτού του νόμου, ο οποίος θα φέρει και την υπογραφή του Προέδρου της Δημοκρατίας, ο οποίος είναι και συνταγματολόγος. Του το ομολογούν ότι είναι αντισυνταγματικός. Δεν ξέρω κατά πόσο ισχύει πλέον αυτός ο νόμος. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Έρχομαι τώρα στο συγκεκριμένο: Το Πρόγραμμα Κοινωφελούς Εργασίας. Θα πρέπει, κατ' αρχάς, να πω ότι έχετε προβεί σε συγκεκριμένες βελτιώσεις και πρόνοιες, οι οποίες θα δώσουν μεγαλύτερες δυνατότητες στο θεωρητικό πλαίσιο. Μάλιστα, πολλές από τις διατάξεις αυτές ήρθαν και στη Βουλή για να ψηφιστούν και τις ψηφίσαμε, γιατί θα βελτιώσουν το σύστημα. Ως προς την εφαρμογή, όμως, του στόχου, τον αριθμό των ανέργων, δηλαδή, και των αριθμό των δήμων, έχουμε πιλοτική ουσιαστικά εφαρμογή. Αυτό για το οποίο σας εγκαλούμε, δεν σας ρωτούμε απλώς και μόνο, είναι το γεγονός ότι δεν λάβατε υπ' όψιν σας την υποχρέωση να έχουμε ιδιαίτερη μέριμνα για τους νησιωτικούς δήμους. Και το λέω αυτό, γιατί έχει εφαρμοστεί μια, δυο, τρεις φορές το πιλοτικό των δεκαεπτά δήμων. Πρέπει, επιτέλους, να αρχίζουμε να το εφαρμόζουμε και ιδιαίτερα μετά την κατάργηση των άλλων μέτρων, των φορολογικών κινήτρων, τα οποία, όπως σας είπα, είναι το τελευταίο διάστημα.
Καλώς.
Θα πάρω λίγο και από τη δευτερολογία μου, κύριε Πρόεδρε, γιατί πρέπει να δώσω στην κυρία Υπουργό…
Μήπως έχετε να πείτε κάτι και στη δευτερολογία σας, γι' αυτό το λέω.
Όχι, λέω από τη δευτερολογία μου θα πάρω χρόνο. Μπορεί να μη χρειαστεί κιόλας. Άρα, τι λέμε; Ότι στο πρόγραμμα αυτό - και στο πιλοτικό αλλά και στα υπόλοιπα - σε αυτήν καθ' αυτήν την αξιολόγηση έπρεπε να υπάρχουν κριτήρια που να έχουν να κάνουν με τη νησιωτικότητα. Εδώ δεν είδα πουθενά να αναφέρεται ότι λαμβάνετε υπ' όψιν σας ότι είναι νησί, ότι έχει απασχόληση το καλοκαίρι, δεν έχει το χειμώνα, πιθανόν ότι δεν πρέπει να είναι οκτώ μήνες εκεί αλλά δεκαέξι ή δεν ξέρω πώς πρέπει να είναι, να είναι διακοπτόμενο. Λέω τώρα εγώ ορισμένες ιδέες. Επιπλέον, να σας πω ότι ρώτησα και το Υπουργείο Ναυτιλίας γιατί δεν εφαρμόστηκε η νησιωτικότητα. Μου λέει το Υπουργείο Ναυτιλίας - και σας λέει ουσιαστικά - ότι δεν έχει περιέλθει μέχρι σήμερα κανένα σχέδιο νόμου, προσθήκη ή τροπολογία, κανονιστική απόφαση ή διοικητική πράξη που να αφορά Πρόγραμμα Κοινωφελούς Εργασίας οκτάμηνης απασχόλησης, προκειμένου να γνωμοδοτήσουν και να εφαρμοστεί η ρήτρα της νησιωτικότητας. Επειδή είναι μείζονος αναπτυξιακής σημασίας, παρά τη μικρή διάρκεια και το ζήτημα της ανεργίας αλλά και της κοινωφελούς προσφοράς των συγκεκριμένων προγραμμάτων, θεωρώ ότι θα πρέπει να τηρηθεί η διαδικασία που προβλέπεται από το άρθρο 101 του Συντάγματος και συγκεκριμένα από τους νόμους που έχουν ψηφιστεί σε εφαρμογή του συγκεκριμένου άρθρου - ο ν.4048, ο ν.4150 και, βεβαίως, το προεδρικό διάταγμα 103 τα οποία σας μνημονεύω στην ερώτηση - ούτως ώστε να έχουμε αυτήν την ιδιαίτερη μέριμνα και όχι μόνο για τις νησιωτικές περιοχές αλλά και για τις ορεινές, όπως λέει το Σύνταγμα. Αυτό είναι που ζητάμε και δεν έχουμε άλλο θέμα για τη σημερινή μας συζήτηση.
Ευχαριστούμε τον Βουλευτή της Δημοκρατικής Συμπαράταξης ΠΑΣΟΚ - ΔΗΜΑΡ, κ. Βασίλη Κεγκέρογλου. Τον λόγο έχει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αντωνοπούλου, για να απαντήσει σχετικά με το θέμα που έθεσε ο συνάδελφος. Κυρία Υπουργέ, έχετε τον λόγο.
Ευχαριστώ, κύριε Πρόεδρε. Να ευχαριστήσω και τον κ. Κεγκέρογλου για την ερώτησή του, γιατί μου δίνει την ευκαιρία για άλλη μια φορά - διότι έχω απαντήσει στην ουσία της ερώτησης σε προηγούμενη ερώτηση που είχε κατατεθεί - με μεγάλη μου χαρά να επαναλάβω και να διευκρινίσω κάποια θέματα. Πρώτον, τα νέα έργα κοινωφελούς εργασίας που βρίσκετε κι εσείς - και χαίρομαι ιδιαιτέρως - ότι έχουν θετικές βελτιώσεις, θα υλοποιηθούν μέσα στο 2016, σε όλους τους δήμους και στους νησιωτικούς δήμους. Τι σημαίνει αυτό; Όσον αφορά το πιλοτικό πρόγραμμα με τα ενιαία κριτήρια που χρησιμοποιήσαμε και την επιλογή των δήμων, γιατί είναι πιλοτικό; Είναι πιλοτικό, διότι χρειάζεται να δούμε την περαιτέρω ενδυνάμωση των δήμων να διαχειριστούν τα καινούργια στοιχεία που έχει αυτό το πρόγραμμα. Δεν είναι πιλοτικό, γιατί δεν ξέρουμε αν θα πάει καλά ή αν πρέπει να εντάξουμε τις ομάδες με τα κριτήρια που θα βάλουμε. Είναι ακριβώς επειδή προτάσσουμε τους δήμους σαν αρωγούς υποστήριξης των ανέργων σε τοπικό επίπεδο, ακριβώς επειδή έχουμε μεγάλο βαθμό εντοπιότητας και επειδή συνδέουμε παρακολούθηση σεμιναρίων, που οι άνεργοι παίρνουν είτε κατάρτιση πάνω σε πληροφόρηση η οποία τους ενδυναμώνει για να μπορούν να ενταχθούν ξανά στην αγορά εργασίας είτε προς την επιχειρηματικότητα. Έπρεπε να δούμε πώς όλο αυτό θα δέσει, θα κουμπώσει σε επίπεδο τοπικό. Έρχομαι, λοιπόν, τώρα να πω το εξής, κύριε Κεγκέρογλου: Όσον αφορά τους δήμους, επί δικής σας θητείας είχε γίνει μια επιλογή με άλλα κριτήρια. Είχε γίνει μια κατανομή πόσων ανέργων; Τόσων όσων αντιστοιχούσαν σε κάθε δήμο. Πέρα από τους πενήντα έναν δήμους - που είναι η πιλοτική φάση - αυτό που εγγυόμαστε για όλους τους υπόλοιπους δήμους είναι ότι θα πάρουν τον ίδιο αριθμό που είχαν και πριν. Άρα, εσείς που χρησιμοποιήσατε κάποια κριτήρια - φαντάζομαι και της νησιωτικότητας και οποιαδήποτε άλλα κριτήρια είχαν χρησιμοποιηθεί επί θητείας σας - τα ίδια κριτήρια χρησιμοποιούνται και τώρα οριζόντια για όλους τους δήμους, εκτός από τους πενήντα έναν που εντάσσονται στην πιλοτική φάση, όπως είπα και πριν. Θέλω περαιτέρω να πω ότι σε αυτό το στάδιο, με την πολύ στενή συνεργασία που έχουμε με τους δεκαεπτά δήμους και στη συνέχεια με τους τριάντα τέσσερις δήμους, ήδη κάνουμε αρκετές βελτιώσεις, οι οποίες θα ήταν τραγικό να πρέπει να γίνουν εν μέσω ενός προγράμματος, όταν έχουμε πάνω από τριακόσιους δήμους που είναι ενταγμένοι. Δεν θα μπορούσαμε εύκολα να κάνουμε την παρακολούθηση και τη θεραπεία που χρειάζεται. Εξ ου - επαναλαμβάνω - και το πιλοτικό αυτής της δράσης, που έχουμε αναλάβει. Νομίζω ότι είχαμε απαντήσει εκτενώς προηγουμένως για μια σειρά - πάνω από πενήντα - δήμους, που μας είχατε ρωτήσει για ποιο λόγο δεν είχαν ενταχθεί. Τα κριτήρια, όπως είχα πει, είναι οριζόντια. Έρχομαι τώρα να πω ότι ένα από τα κριτήρια που χρησιμοποιήσαμε είναι ότι ο αριθμός των ανέργων και των μακροχρόνια ανέργων θα πρέπει να είναι πάνω από ένα συγκεκριμένο επίπεδο. Για τους ανέργους εν γένει στον δήμο - για να πούμε ότι επιλέγεται - είχαμε πει χίλια άτομα και πάνω, για να μπορέσουν να προκύψουν τα διαχειριστικά θέματα. Διότι αν έχεις δέκα ανέργους που θα μπουν σε ένα πρόγραμμα, είναι πάρα πολύ εύκολο να το διαχειριστείς. Έτσι, λοιπόν, η πλειοψηφία των νησιωτικών περιοχών μας, όπως γνωρίζετε, έχουν πολύ χαμηλότερη ανεργία, η οποία καταγράφεται στον ΟΑΕΔ - και είναι προϋπόθεση να είσαι εγγεγραμμένος στον ΟΑΕΔ - και υπάρχουν, πράγματι, κάποιες εξαιρέσεις, που έχουν υψηλούς δείκτες, όμως δεν πληρούσαν το κριτήριο των χιλίων. Άρα, να ολοκληρώσω - έχοντας χρησιμοποιήσει κι εγώ τον χρόνο από τη δευτερολογία μου - επαναλαμβάνοντας ότι δεν κάναμε προγραμματισμό, που να αποκλείει κανένα δήμο. Προτάσσουμε κάποιους, για να μπορέσουμε να δούμε διαχειριστικά πως θα είναι πιο σωστά οργανωμένο το πρόγραμμα. Δεύτερον, ο αριθμός που θα πάει στα νησιά μας θα είναι ο ίδιος, όπως είχαν πάρει στο προηγούμενο Πρόγραμμα Κοινωφελούς Εργασίας. Ευχαριστώ.
Ευχαριστούμε, κυρία Υπουργέ.
Κύριε Πρόεδρε, χρειάζεται λίγος χρόνος για να πούμε κάποια θέματα.
Ορίστε, κύριε Κεγκέρογλου, έχετε τον λόγο.
Κατ' αρχάς, κυρία Υπουργέ, δεν είχα εγώ την ευθύνη διαχείρισης του προηγούμενο προγράμματος, παρ'όλο που το παρακολουθούσα. Δεν μπορώ να σας απαντήσω, ακόμα και αν με ρωτήσετε για κριτήρια ή οτιδήποτε άλλο. Εγώ αυτό το οποίο σας θέτω υπερβαίνει την αντίληψη και τη φιλοσοφία, την οποία μας καταθέσατε τώρα. Φοβάμαι ότι δεν έχετε καταλάβει και ότι δεν έχετε διαβάσει το 101. Το έχετε διαβάσει;
Ορίστε;
Το άρθρο 101 του Συντάγματος, το έχετε διαβάσει;
Φυσικά και το έχω διαβάσει.
Α, ωραία. Άρα, το άρθρο 101 δεν λέει «προσέξτε, κυρία Αντωνοπούλου, μην παραλείψετε κανέναν δήμο από τα νησιά». Δεν σας λέει αυτό. Αυτό είναι υποχρέωσή σας ούτως η άλλως. Ούτως ή άλλως, στους δεκαεπτά, αναλογικά αν το παίρνατε, θα έπρεπε να είχατε δυο - τρεις - τέσσερις δήμους από τα νησιά, για να δείτε και πώς θα λειτουργήσει εκεί το πρόγραμμα, σε κάθε περίπτωση. Όπως, επίσης, να είναι και σε ορεινό δήμο, για να δούμε πώς θα λειτουργήσει. Αυτή είναι η επιταγή. Επιπλέον, σας λέει ότι πρέπει να λάβετε και ιδιαίτερη μέριμνα. Δώσατε απαντήσεις και έγινε πράγματι πολλή δουλειά. Δεν χρειαζόταν. Αν ήταν να απαντήσω στην ερώτηση, δεν χρειαζόταν όλη αυτή η δουλειά, δηλαδή τα κριτήρια και όλα αυτά. Με τον τρόπο που δουλέψατε, αρκούσαν. Δεν είναι, όμως, σύμφωνη με το άρθρο 101 του Συντάγματος και τους συγκεκριμένους νόμους η διαδικασία. Φοβάμαι ότι παραβιάζετε και τον νόμο και το Σύνταγμα. Είναι πολύ σοβαρή η παράληψή σας. Εγώ, λοιπόν, σας προτείνω το εξής, επειδή ακριβώς έχω μελετήσει το θέμα των νησιών, της νησιωτικότητας και της ρήτρας της νησιωτικότητας: Μέχρι να φθάσετε στους πενήντα τέσσερις, είναι ακόμα τριάντα τέσσερις δήμοι, που θα ενταχθούν στη δεύτερη φάση, ας το πούμε. Στους τριάντα τέσσερις δήμους, επειδή δεν έχετε βγάλει ακόμα την απόφαση…
Την έχουμε βγάλει.
Την έχετε βγάλει; Στείλτε τη στη Γενική Γραμματεία, για να εφαρμοστεί η ρήτρα νησιωτικότητας. Δεν γίνεται. Αυτή η διοικητική πράξη, εάν την προσβάλω εγώ, αλλά και ένας δήμος από ένα νησί ή μια περιφέρεια, θα βγει άκυρη. Είναι προδήλως άκυρη, όχι γιατί, όπως σας είπα, δεν έχει βελτιωθεί το πρόγραμμα, όχι γι' αυτόν τον λόγο. Είναι προδήλως άκυρη, γιατί παραβλέπει το άρθρο 101 του Συντάγματος, τον ν. 4150, τον ν. 4048 και, βεβαίως, το προεδρικό διάταγμα 103. Πρέπει, επιτέλους, να γίνει συνείδηση σ' αυτήν την Αίθουσα και, βεβαίως, συνείδηση στην Κυβέρνηση ότι κάθε νόμος, κάθε τροπολογία, κάθε κανονιστική πράξη, κάθε διοικητική πράξη θα πρέπει να λαμβάνει υπόψη της αυτήν την υποχρέωση για την ιδιαίτερη μέριμνα στα νησιά και στις ορεινές περιοχές. Με πρόταση της ελληνικής Κυβέρνησης, αυτό εντάχθηκε και στην ευρωπαϊκή συνθήκη. Ούτε μία λέξη στις απαντήσεις και στα κριτήριά σας σε σχέση με τη νησιωτικότητα. Αυτό που μου είπατε ότι θα φροντίσετε να πάρουν και τα νησιά, αυτό είναι, πράγματι, η απόδειξη του ότι δεν έχετε αντιληφθεί την υποχρέωσή σας. Ευχαριστώ, κύριε Πρόεδρε.
Κυρία Υπουργέ, έχετε τον λόγο.
Κύριε συνάδελφε, θα παρακαλούσα θερμά να μην παραποιείτε τα λόγια μου. Δεν είπα ότι θα φροντίσω να ενταχθούν και τα νησιά. Είπα ότι όλοι οι δήμοι, όπως και στο παρελθόν, πρόκειται να ενταχθούν. Φροντίζω για τα νησιά, άρα ισονομία. Όπως όλοι οι δήμοι θα ενταχθούν …
Αυτό είναι το αντισυνταγματικό. Γι' αυτό σας κατηγόρησα.
Θα μου επιτρέψετε τώρα να απαντήσω; Είχατε τον χρόνο να κάνετε την ερώτηση.
…(δεν ακούστηκε)
Δεν γίνεται έτσι συζήτηση, κύριε Κεγκέρογλου. Κυρία Υπουργέ, συνεχίστε, αν έχετε την καλοσύνη, χωρίς διακοπές.
Έρχομαι, λοιπόν, και λέω ότι χρησιμοποιούμε τα ίδια κριτήρια, που χρησιμοποιήθηκαν επί δικής σας θητείας και μου απαντάτε: «Δεν ήμουν εγώ υπεύθυνος». Στο Υπουργείο Εργασίας ήσασταν. Δεν ήσασταν υπεύθυνος; Οι παρατηρήσεις σας, λοιπόν, …
Αν λέμε για το πιλοτικό…
Δεν είναι θέμα πιλοτικού. Ακούστε. Είναι θέμα κριτηρίων. Εδώ, λοιπόν, λέμε ότι εμείς ακολουθήσαμε τα ίδια κριτήρια για όλους τους δήμους, εκτός απ' αυτό το πρώτο πιλοτικό πρόγραμμα. Μην κάνετε έτσι. Είπα ότι ακολουθήσαμε τα ίδια …
Εσείς δεν τα εφαρμόσατε.
Δεν με αφήνετε να απαντήσω, κύριε Κεγκέρογλου, όπως κάθε φορά που μου κάνετε ερώτηση.
Τώρα παραποιείτε εσείς τα δικά μου λόγια.
Συνεχίστε. Μην απαντάτε. Προχωρήστε, κυρία Υπουργέ.
Αυτό που λέω είναι ότι έχουμε κρατήσει τα ίδια κριτήρια. Θα τα εξετάσουμε πάλι, για να δούμε αν τα κριτήρια που χρησιμοποιούσατε έπρεπε να είναι αυτά. Βασιστήκαμε, λοιπόν…
Δεν κάνετε εσείς κοινοβουλευτικό έλεγχο. Εγώ κάνω.
Ακούστε με.
Κύριε Κεγκέρογλου, δεν είναι σωστό αυτό που κάνετε. Σας παρακαλώ.
Πώς δεν είναι σωστό;
Δεν είναι σωστό. Θα απαντήσει με τον τρόπο που εκτιμά.
Είστε Πρόεδρος για να τηρείτε τον Κανονισμό. Ο Βουλευτής ερωτά τον Υπουργό ή ο Υπουργός τον Βουλευτή εδώ πέρα;
Θα απαντήσει η Υπουργός, με τον τρόπο που εκτιμά και ο κόσμος κρίνει. Συνεχίστε, κυρία Υπουργέ.
Δεν σας έκανα ερώτηση, κύριε Κεγκέρογλου.
Κοινοβουλευτικός έλεγχος είναι. Ο Βουλευτής ερωτά τον Υπουργό.
Συνεχίστε, κυρία Υπουργέ.
Δεν έκανα ερώτηση. Διαπίστωση έκανα. Επαναλαμβάνω ότι είμαστε στην πρώτη φάση, για να μπορέσουμε να ενδυναμώσουμε τους δήμους, ώστε να μπορέσουν να «τρέξουν» αυτό το καινούργιο πρόγραμμα, το οποίο έχει τη δική μας λογική μέσα του και θα επεκταθεί, όπως είπα, σ' όλους τους δήμους. Δεν υπάρχει κανένας δήμος που αποκλείεται. Ευχαριστώ.
Ευχαριστούμε, κυρία Υπουργέ. Κυρίες και κύριοι συνάδελφοι σας έχουν διανεμηθεί τα Πρακτικά των συνεδριάσεων της Δευτέρας 29 Φεβρουαρίου 2016, της Πέμπτης 10 Μαρτίου 2016, της Παρασκευής 11 Μαρτίου 2016, της Πέμπτης 17 Μαρτίου 2016, της Δευτέρας 21 Μαρτίου 2016, της Πέμπτης 24 Μαρτίου 2016, της Τρίτης 29 Μαρτίου 2016, της Τετάρτης 30 Μαρτίου και της Πέμπτης 31 Μαρτίου 2016 και ερωτάται το Σώμα αν τα επικυρώνει.
Συνεπώς τα Πρακτικά της Δευτέρας 29 Φεβρουαρίου 2016, της Πέμπτης 10 Μαρτίου 2016, της Παρασκευής 11 Μαρτίου 2016, της Πέμπτης 17 Μαρτίου 2016, της Δευτέρας 21 Μαρτίου 2016, της Πέμπτης 24 Μαρτίου 2016, της Τρίτης 29 Μαρτίου 2016, της Τετάρτης 30 Μαρτίου και της Πέμπτης 31 Μαρτίου 2016 επικυρώθηκαν. Επίσης, η τρίτη με αριθμό 886/20-5-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή δεν συζητείται λόγω απουσίας του αρμόδιου Υπουργού κ. Χουλιαράκη στο εξωτερικό. Η έβδομη με αριθμό 867/16-5-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την αντιμετώπιση του προβλήματος της μη διενέργειας εξετάσεων για απόκτηση άδειας οδήγησης, δεν συζητείται λόγω απουσίας του αρμόδιου Υπουργού κ. Χουλιαράκη στο εξωτερικό. Η δέκατη με αριθμό 876/16-5-2016 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με το χρονοδιάγραμμα εξόφλησης των ληξιπρόθεσμων οφειλών του δημοσίου, δεν συζητείται λόγω απουσίας του αρμόδιου Υπουργού κ. Χουλιαράκη στο εξωτερικό. Η τρίτη με αριθμό 895/23-5-2016 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την ποινικοποίηση και την καταστολή των αγροτικών κινητοποιήσεων δεν συζητείται λόγω κωλύματος του ερωτώντος Βουλευτή. Τέλος, δεν συζητείται η ένατη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. Ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.06' λύεται η συνεδρίαση για αύριο Παρασκευή 27 Μαΐου 2016 και ώρα 10.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) συζήτηση της υπ' αριθμόν 25/19/14-4-2016 επίκαιρης επερώτησης Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ προς τον Υπουργό Οικονομίας, Ανάπτυξης και Τουρισμού, με θέμα «Από αναβολή σε αναβολή το αναπτυξιακό σχέδιο για τη χώρα», σύμφωνα με την ημερήσια διάταξη που έχει διανεμηθεί.